text:
Temasíðan er um løgtingsval og fólkastýri.
Málbólkurin er lærarar og næmingar í fólkaskúlanum.
Stutt um filmin "Learning to be free"
Filmurin er um munkin Owen, sum hevur bygt ein skúla í Myanmar, har fólkið nýliga hevur vent hernaðarvaldinum bakið og hevur fingið ræði á egnum landi.
At enda hevur fólkið í Myanmar fingið fólkaræði, men tá landið í samfull 40 ár hevur verið undir hernaðarvaldi, eru mong, sum ikki vita, hvat fólkaræði er og hvat tað inniber.
Fá fólk hava ráð at senda børnini í skúla, og hóast tey sleppa í ein av fólkaskúlunum, er tað ikki vist, at tali- og skrivifrælsi og mannarættindi eru liður í skúlaskipanini.
Munkurin Owen hevur tískil valt at gera nakað við støðuna. Hann hevur bygt ein skúla. Sjálvur hevur hann ikki gingið í skúla, og í kleystrinum droymdi hann um at fáa eina útbúgving. Nú roynir hann at geva børnunum í heimbygdini møguleikan, hann sjálvur ikki slapp at fáa. Nevnliga møguleikan fyri at fáa eina útbúgving.
Hann lærir ikki bara børnini at lesa og skriva. Tey læra eisini at hugsa sjálvstøðugt og at seta kritiskar spurningar, so tey gerast betur før fyri at skilja fólkaræðið. Gamla stýrisskipanin liggur duld í hugaheiminum hjá fólki, so tað er ikki altíð lætt at reka ein skúla í einum gomlum einaveldisríki, men hann vil ikki geva skarvin yvir. Owen veit, at miðvíst og umfatandi arbeiði krevst fyri at fáa tey ungu í Myanmar at varðveita nýggju stýrisskipanina.
Filmurin er 12 minuttir og hevur danskan undirtekst.
Førleikamál:
Næmingurin kann skyna millum demokrati og aðrar stýriskipanir:
Tíðarætlan
Undirvísingaruppleggið fevnir um 2x2 tímar.
Meginparturin av uppgávunum eru væl egnaðar til bólkaarbeiði.
Tvey ella trý kunnu arbeiða saman og flestallar uppgávurnar kunnu enda við kjaki og eftirmeting í flokkinum. Næmingarnir skulu hava farteldu ella teldil.
Sjónvørpa krevst at vísa filmin.
Uppgáva 1: Næmingarnir skulu kanna munin millum ymsar stýriskipanir
Ein stýriskipan er mátin eitt land verður stýrt. Í Føroyum hava vit heimastýri, í Danmark er stýrisskipanarligt kongsstýri, í Italia er tjóðveldi og í Norðurkorea er einaveldi.
Næmingarnir kunnu lesa meira um ymisku stýrisskipanirnar á Dr Skole (link 1). Tilfarið er á donskum.
Næmingarnir skulu svara hesum spurningunum:
Næmingarnir kunnu loysa uppgávuna hvør sær, í bólkum ella øll í felag á t.d. www.padlet.com, sum er ein uppslagstalva til tekst, myndir, filmar og ljóð.
Uppgáva 2: Hvat er eitt fólkaræði?
Næmingarnir kunnu senda læraranum svarið, ella øll seta seg saman at skriva stikkorð á talvuna og tosa um, hvat eitt fólkaræði inniber og hvat tað krevur.
Tilfarið er frá EMU-Undervisningsportal. Karina Toftegaard hevur týtt og tillagað.


c: text/html

text:
Í bókini Kristni 7 (Nám 2011) verður trúarskiftið viðgjørt í kapitul 11.
Her ber til at lesa í báðum bókunum á netinum (http://snar.fo/kristni7/)
Í hesum føri fevnir heitið trúðarskiftið um sama týdning, sum liggur í heitunum trúbótin, siðaskiftið og reformatiónin.
Í kapitlinum verður sagt frá um Martin Luther, Johannes Gutenberg og Johan Huss. Eisini verður sagt frá um avlát og um trúarskiftið, ella reformatiónina, í Føroyum.
Skotið verður upp, hvussu flokkurin kann arbeiða við tilfarinum í bókini.

robotstxt: allowed

filter: keep


text:
Skeið
Í Vælveru Fitness bjóða vit eisini bólka loysnir.
Vit leggja okkum eftir at hava okkurt til hvønn ein tørv og tí
hava vit eitt breitt útval av bólka loysnum.
Vit skipa fyri ymsum skeiðum, sum eru úr 4 vikum og
upp í 8 vikur, men vit steðga ikki har. Møguleiki er eisini
fyri at tit sjálvið koma inn og í samráð við okkum, finna vit júst
røttu loysnina til tykkum.
Kempa
Kempa er eitt skeið á 4 vikur og vendur seg til tín, ið ynskjur
at koma í form og samstundis verða ein partur av einum
felagsskapi.
Í hesar 4 vikunar venur tú 3 ferðir um vikuna á einum
afturlatnum holdið við einum venjara, sum leggur stóran dent á, at
tú skal fáa sum mest burturúr sum einstaklingur, hóast tú ert á
einum holdið.
Venjingin er ein samanseting av styrkivenjing og
konditiónsvenjing, soleiðis at tú fær pulsin upp í topp og sveittan
fram, men eisini møtt vøddarnar.
Serstakar
loysnir:
Vit bjóða eisini serstakar loysnir, so eru tit nøkur vinfólk,
sum venja, men hava ringt við at finna motivatiónina? Kundu tit
hugsa tykkum, at onkur koyrdi undir tykkum?
Ja, so er at skriva til rune@vaelvera.fo og hoyra
nærri.
Hvussu nógvar tímar tit ynskja og hvat fyri slag av venjing, er
fulkomiliga upp til tykkum.
Vit hava t.d. havt eitt 8 vikurs skeið, har nakrir vinmenn
skuldu á skíferð og manglaðu onkran at motivera og koyra undir.
Teir vóru ógvuliga glaðir fyri skeiðið og vóru kropsliga væl fyri,
tá ið ferðin byrjaði.
Afturat tí so ber eisini til at keypa 1 tíma, til eitt nú
polterabend ella okkurt annað stuttligt tiltak.
Prísurin fyri at leiða ein instruktør í 1 tíma er 500 kr, hetta
er uttan limagjald.
Tað er eisini møguligt at keypa fleiri tímar.
Skriva ein teldupost til rune@vaelvera.fo og hoyr
nærri.
?


text:
Orð: Jákup Dahl
1. Harri, rætt mær hendur tínar,
signa allar leiðir mínar
dag og døpru vøkunátt.
Tá ið kinn av armóð bliknar,
og eg kenni, grundin viknar,
Harri, ger mær hjartað gott.
2. Kom til mín á hvíldartíma,
tá um leiðir fer at skýma.
Statt mær hjá um miðjan dag.
Og tá allir vinir svíkja,
og tá allar vónir víkja,
gev mær tolið sinnalag.
3. Lat meg tínar borgir hóma,
har sum túsund kertur ljóma,
tá ið verðin fellir meg.
Og úr hesum myrkurs díki
leið meg heim í ljósins ríki,
heim at finna sjálvan teg.


text:
Orð: Fanny Crosby
Lag: Robert Lowry
Týtt: Victor Danielsen
1. So nær við Guds ríki! Áh, hvat fattast tær?
So nær við Guds ríki! Hvat forðar tær har?
Slepp, slepp hvørjum avgudi, hvør hann so er,
og vend tær til Jesus, sum bíðar tær her!
Niðurlag: Hann kallar á teg,
nú Jesus teg kallar, hann kallar á teg.
2. So nær, at tú sært, at Guds børn eiga tað,
sum verðin ei kennir og ei hevur sæð!
So nær við Guds ríki! Far yvir um tá,
og tað, Guds børn eiga, skal hjarta títt fá!
3. Í vónloysi doyggja er beiskasta neyð;
søkk ei uttan Kristus í ævigan deyð!
So nær við Guds ríki! Tak mót tí í dag,
nú náðin tær býðst, svara tilboðnum ja!


text:
Bòkadeildin
Bókadeild Føroya Lærarafelags
Bókadeild Føroya Lærarafelags varð sett á stovn í 1956.
Bókadeildin er forlag, ið gevur út barna- og ungdómsbøkur. Harumframt geva vit út barnablaðið Strok og Skúlablaðið, sum er málgagn hjá Føroya Lærarafelag.
Vit geva umleið 80 bøkur út um árið. Vit hava eisini givið út e-bøkur, sum kunnu keypast á vitra.fo
Umframt at ritstjórna bøkurnar, vit sjálvi geva út, átekur forlagið sær av og á at ritstjórna bøkur hjá øðrum og standa fyri prenti. Tá ið vit hava átikið okkum uppgávuna, standa vit fyri øllum arbeiði, til bókin er liðugt prentað. Hetta verður sjálvandi gjørt í samstarvi við tann, ið ætlar at geva bókina út. Tað vil í flestu førum siga, at vit syrgja fyri uppseting, rættlestri, myndum og prenti.
Starvsfólk
Á Bókadeildini starvast fýra fólk:
Nevnd
At stjórna Bókadeildini velir Føroya Lærarafelag nevnd, sum aloftast eru skúlabókavørðar. Í nevndina sita: Solveig Debess, forkvinna, Niels Jákup Thomsen, skrivari, Jenny Lydersen, Oddmar Ravnsfjall, Anja Pálsdóttir og Paulina Andreassen.
Bókaklubbin
Í 1986 var Bókaklubbin settur á stovn, hann var í 1991 víðkaður við bókaklubbanum Ung. Endamálið var at geva fólki høvi at ogna sær bíligar bøkur og eisini at økja um søluna av bókum, av tí at tað fáa staðni í landinum vóru og enn eru bókhandlar.
Í dag er klubbin býttur upp í fimm bólkar frá 0 ár og til ungdóm.
Bøkur koma út í hvørjum bólki fýra ferðir fyrra hálvár og fýra ferðir seinna hálvár.
Síðani 2006 hevur eisini borið til hjá klubbalimum at keypa bøkur beinleiðis á netinum við at fara inn á bokaklubbin.fo.
Mín jólabók
Hvørji jól, síðan forlagið varð sett á stovn, er Mín jólabók komin út.
Tær fyrstu jólabøkurnar høvdu bleytar permur, men síðan 2004 er jólabókin vorðin sum stór myndabók í litum við stívari permu. Innihaldsliga er hon broytt munandi við adventssøgu og ítrivi til børnini.
Krabbabøkur
Bókadeildin arbeiðir mangan í samstarvi við onnur um serligar útgávur. Til dømis geva við røðina við krabbabókum út saman við Námi.
Bókamessur
Bókadeildin tekur hvørt ár lut í altjóða bókamessu í Bologna og í Frankfurt am Main. Hetta verður gjørt fyri at kunna okkum um bókamarknaðin og fylgja við í rákinum innan barna- og ungdómsbøkur. Ein annar týðandi partur er at gera vart við okkum sum forlag og varpa ljós á okkara egnu rithøvundar og myndprýðarar.


text:
Tíðindi frá 50m svimjihylinum í Vági
1. februar verður farið á rundferð í Suðuroynni at kunna um verkætlanina um fyrsta langhyl í Føroyum. Kunnandi fundir verða í Hvalba, á Tvøroyri, í Fámjin, í Hovi, í Porkeri, í Vági, í Lopra og í Sumba.
Á fundunum verður greitt frá verkætlanini, sum hevur stóran týdning fyri føroyska svimjing og fyri vælveruna hjá føroyingum sum heild. Ikki minst er talan um eina verkætlan, sum setur Suðuroynna á heimskortið, nú fyrst langhylur í Føroyum verður bygdur.
Í komandi viku verður meiri at frætta um hvar og nær oyggjafundir verða.


text:
Skipasmiðju- og framleiðsluvirksemið í MEST-samtakinum megnaði at halda søluna í 2016 á sama støði sum í 2015 og gav eitt avlop eftir skatt á 10 milliónir krónur. Gongdin hjá PAM-Offshore Service fylgir gongdini hjá oljuvinnuni og minkandi virksemi her merkti,
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
"Tað grør um gangandi gastronomiskan fót", sigur Jóhan Mortensen í gastronomiska kalendaranum. "Í farna mánaða var stak væleydnada Summarlambs tiltakid í Áarstovu, har fokus var á føroyska summarið. Lomb úr Saksun saman við grønmeti av Sandoynni og úr Sandavági, góvu gestunum eina stóra smakkuppliving. Summarlambið verður á skránni aftur næsta ár," lovar Jóhan, ið sigur, at nógvir føroyingar, sum hava verið í Fraklandi, kenna heitið fruites de mere havsins skeljafruktir. "Føroyar eru vælsignaðar við nógvum skeljum og skeljafiski og fríggjadagin tann 25. september verður eitt Skeljakvøld á Barbaru, har borðreitt verður við alskyns skeljum, hitt fyrsta føroyska Fruites de Mere tiltakið saman við fínum víni."
Hálvan september kemur Magnus Heinason av Føroya Banka av regluligu heystkanningini. "Verður nakar toskur at fáa, hvat vit inniliga vóna, verður hann flaktur uttanfyri Áarstovu, og síðani saltaður og nýttur til eitt Bacalao kvøld á Barbaru í november. Tá Føroyar vóru ein saltfiskatjóð – kend um alt Miðjarðarhavið - útfluttu vit sløk 60.000 tons. Ídag liggja vit um 5.000 tons. Vit mugu halda lív í hesum vinnuvegi", sigur Jóhan.
Í oktober verða eisini teir vælumtóktu heystardagarnir í Áarstovu, har føroyska heystið og slaktið seta skránna.
"KOKS, gastronomiska flaggskip okkara, er altíð ein fragd at vitja. Vit eiga at vera errin av, at Havnin hevur eina matstovu, sum telist millum bestu matstovur í Skandinavia. Tað hevur verið ein sonn fragd at líða á Jóan Paula Joensen og Kára Sólstein í Útvarpinum, takk fyri tit báðir, tit ríka gastronomisku Føroyar", sigur Jóhan í gastronomiska kalendaranum í dag.
"Okkara taraserfrøðingur, Agnes Mols Mortensen, sigur mær, at á Jóansøku blómar tarin við Føroyar. Hetta stóra tilfeingi, tarin, sum vit júst eru byrjað at geva ans". Jóhan vónar, at eitt tarakvøld verður á Barbaru næsta summar.
"Tað er mín vón at nýggja landsstýrið veruliga gevur okkara matstovuvinnu góðar sømdir, so hon kann blóma. Gastro-ferðamannavinnan er í risa vøkstri eisini her á landi. Tað ljóðar, at SMS nú sleppir at selja heimskendu Arla-Unika ostarnar, og so er at vóna, at tey skjótt sleppa at selja vín og øl afturvið eisini", sigur Jóhan Mortensen at enda í gastronomiska kalendaranum, nú heystið sær so spennandi út, bæði í køki og á tingi.


text:
Á heimasíðuni hjá Svimjisamband Føroya stendur í dag skrivað:
Í samband við tað langtíðarætlan, sum svimjisambandið hevur lagt fram í vár, er landsliðsarbeiðið eisini viðgjørt. Úrslitið av hesi viðgerð er m.a. at vit nú fáa ein landsliðsvenjara, sum ikki er venjari hjá nøkrum ávísum felagi. Hetta meta vit at vera ein fyrimun í dagliga arbeiðinum at menna føroyska svimjing.
Ætlanin er at endurskoða landsliðsarbeiðið og hesum kemur nýggi venjarin at standa fyri.
Svimjisamband Føroya og Svimjisamband Íslands hava nú gjørt samstarvsavtalu fyri komandi árið.
Samstarvið inniber m.a., at landsliðsvenjari í Føroyum verður Brian Marshall, sum er breti, men býr í Íslandi.
Hann hevur royndir sum venjari í nøkur ár, og er í dag knýttur at íslendska svimjisambandinum.
Samstarvið byrjar 1. august, men longu hetta vikuskiftið verður nýggi venjarin í Føroyum og vitjar í samband við, at oyggjaleikaliðið er á venjingarlegu í Tórshavn.


text:
Her kanst tú søkja um kapital
Tað er umráðandi, tá tú/tit í umsóknini neyvt greiða frá verkætlanini, so hava vit eitt gott grundarlag fyri at viðgera og taka støðu til umsóknina so skjótt sum gjørligt.
Vit biðja teg fylla út umsóknina niðanfyri. Tá hetta er gjørt, trýstir tú á “send”. Minst til at viðfesta virkisætlanina, tá tú sendir hendan teldupostin. Her kanst tú heinta niður ein frymil til virkisætlanina.
Leinkja til umsókn
NB! Um pdf-fílurin ikki riggar í tínum browsara, skalt tú fyrst goyma pdf-fílin á tínum skrivaraborði. Síðani kanst tú opna oyðublaði og trýsta á “Send”.


text:
Mynd: Borgarstjórin var millum áskoðararnar og handaði eisini Junior Kids ein kekk til Danmarkarferðina
Kappingin FIRST LEGO LEAGUE varð hildin fyri 2. ferð í ár. Junior Kids á Skála vunnu kappingina hesa ferð. Tey høvdu gjørt sera nógv burturúr, og í øllum kappingunum stóðu tey seg væl. Tey samstarvaðu væl, og tey vístu, at tey høvdu skilt uppgávuna og høvdu innlit í tær loysnir og tey hugskot, tey komu við. Tólmennið hjá teimum fekk flest stig í koyringunum, og tí er liðið á Skála rætti vinnarin hesaferð.
Junior Kids skulu nú umboða Føroyar í finalu, sum verður í Danmørk fyrst í desember.
Góða eydnu


text:
Jenis av Rana 12.07.2017 (08:33)
Brennið ikki Føroya gull
Áheitan á Høgna Hoydal, landstýrismann í landbúnaðarmálum.
Góði Høgni!
”Hamburg brennt”, hesi boðini bóru m.a. týskir miðlar í farnu um viku. Teir søgdu frá bardøgunum millum heimspolitikarar og mótmælisfólk í sambandi við fundirnar millum G20 londini, ið vórðu hildnir í Hamburg.
Nei, viðuskifti okkara kunnu ikki samanberast við støðuna í Hamburg! Tó frættist á sosialu miðlunum um bál, ið brenna runt um á føroyskum rættum, tí ráðandi føroysku politikararnir ikki fáa tikið seg saman at játta búnaðarstovuni tær fáu 100.000 krónurnar, ið skulu til fyri at fá ullina, ið einaferð var "Føroya gull", til høldar og víðarivirkaða.
Í størsta álvara varð, í útvarpi kringvarpsins, tosað um, hvussu væl ull brennir á brennistøðunum? Hóast hon í dag ikki er "Føroya gull", so kunnu vit ikki loyva okkum hetta! Tær fáu hundrað túsund, sum móttøkan krevur, mugu fáast til vega, fyri at bjarga okkum frá skommini! Royndirnar at gagnnýta hana mugu stuðlast!
So góði Høgni, eg, og óivað mong við mær, íroknaði tingfólk, vænta av tær, at tú loysir hendan trupulleikan! At tú, helst longu í morginárini, við einum jaboðum til búnaðarstovuna, tekur stig til at steðga øðrum bálum, sum annars kunnu hugsast at fara at brenna runt landið restina av juli mánaða- okkum og sokallaðu “unspoiled” náttúru og landi okkara til stóra skomm.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í dag var nýggja navnið Nám
avdúkað. Eftir drúgt innanhýsis kjak, vóru tað Sansir, ið fingu uppgávuna at skapa nýggja samleikan við øllum teim lutum, ið har hoyra til. Sum ein ábendandi brellbiti, varð hetta svart-hvíta og leikandi tekin lagt út fyri fimm mánaðum síðani:
Allur samleikin, við litum og øllum, varð í dag lagdur fram fyri almenninginum á Hoyvíksvegi 72. Ætlanin er at øll tey 22 starvsfólkini, sum eru í gomlu stovnunum, skjótt skulu flyta á hesa adressu og arbeiða undir somu lon.
Her eru øll starvsfólkini, tó ikki eg sjálvur og Wenche, sum vóru burturstødd, tá Finnur Justinussen og Per á Hædd tóku myndini á Tórsbreyt við Norðara Ringveg í Havn. Allir jakkarnir, reyðir og svartir, hava Nám-búmerki.
Og omanfyri er tað sum andin sveimar yvir vøtnunum, ovast til høgru í myndini. Finnur Justinussen og Per á Hædd ljóssettu og tóku myndina í upptøkurúminum í Námi, har Karina stýrir knøttunum í kontrollrúminum og eg lesi í Neumann mikrofonina. Og so var tað atlas...
Spennandi var at vísa fólki eitt varisligt innlit í komandi atlasið, sum ætlandi verður liðugt í august 2012. Arbeiðið er í gongd, ein innbundin dummy er løgd fram, so fólk kunnu taka atlasið í hond og blaða í teim 248 blaðsíðunum, sum enn eru tómar. Á plakatini síggjast tvey av teim mongu týddu uppsløgunum og á borðinum er hópin av pappírum og navna- og orðalistum, sum hoyra til týðingina. Á plakatini stendur at lesa: Mest umrødda bókini, sum Nám hevur í umbúna, er nýggja heimsatlasið Heimurin - atlas til heim og skúla
. Útgávan, sum ætlandi verður liðug í august 2012, verður gjørd í samstarvi við heimsins størsta kortaforlag Harper Collins. Fyrsta føroyska atlas, Heimsatlas
, kom í 1993 og er selt í 12.000 eintøkum. Heimsatlas
varð gjørt í samstarvi við svenska kortaforlagið Liber. Nýggja útgávan, Heimurin - atlas til heim og skúla
, verður munandi størri og fer við temakortum at venda sær til ein hægri málbólk, frá elstu flokkum fólkaskúlans til miðnám.
Jan Christiansen og Uni Arge vóru millum tey fyrstu at blaða í atlasinum, sum fær heitið Heimurin - atlas til heim og skúla.
Her eru stjórar og rektarar í nánd av stuttfilminum hjá Sakarisi Stórá. Nám hevur keypt filmin til skúlabrúks og latið gera uppgávur, sum síggjast á undirvísingarportalinum Snar, ið er partur av Námi.
Ein fegin Sakaris Stórá kunnar seg við undirvísingartilfarið um stuttfilmin Passasjeren
, sum er gjørt samstundis sum nýggi samleikin hjá Námi varð kunngjørdur. Verður tikið væl undir við hesum at brúka film í undirvísingini, fer Nám eisini at keypa aðar føroyskar stuttfilmar til skúlabrúks. Alt tilfarið hjá Námi verður sýnt fram á Hoyvíksvegnum í ein mánað ella so.


text:
20. mars 1958Nr. 13
Løgtingslóg um starvsmenn, sum seinast broytt við løgtingslóg nr. 36 frá 2. juni 1970
§ 1. Stk. 1. Sum starvsmaður eftir hesi lóg er at skilja:
a) persónur, sum starvast í handli, á skrivstovu ella á vørugoymsluavgreiðslu, sum kann setast javnbjóðis.
b) Persónur, hvørs starv er at veita tekniska ella kliniska hjálp, sum kemur ikki undir handverk ella ídnað, og hartil aðrir, sum starvast í arbeiði, sum kann setast javnbjóðis.
c) Persónur, hvørs starv er bert ella fyri ein meginpart arbeiðsgevarans vegna at hava eftirlit við útinningini av annans arbeiði.
d) Persónur, hvørs arbeiði fyri ein meginpart er av sama slag sum tilskilað undir a) og b).
Stk. 2. Tað er ein treyt fyri nýtslu lóginnar, at viðkomandi persóns arbeiðsmegi fyri ein meginpart er bundin í viðkomandi virki, og at hansara starv er soleiðis, at hann er undir fyristíling arbeiðsgevarans.
Stk. 3. Tænastumenn ríkisins, landsins, fólkaskúlans, fólkakirkjunar ella kommununar ella aspirantar til tænastumannastørv koma ikki undir hesa lóg, heldur ikki starvsfólk eftir sjómanslógini, lærlingar eftir lærlingalógini. Reglurnar í §§ 9-13 galda tó starvsfólk eftir sjómanslógini.
§ 2. Stk. 1. Starvsavtala millum arbeiðsgevara og starvsmenn kann bert sigast upp til uppathald eftir eini frest, sum givin er frammanundan samsvarandi stk. 2, uttan so, at avtalað er, at arbeiðið er bert fyribils ella sum roynd, og at hesi arbeiðsviðurskiftir vara ikki longur enn 3 mánaðir. Próvskylduna fyri, at tílík avtala er gjørd, hevur arbeiðsgevari.
Stk. 2. Tilsagnarfrestin til uppathald frá arbeiðsgevara síðu kann ikki setast stytri enn:
1 mánað frest til uppathald seinasta í einum mánað í fyrstu 6 mánaðar starvstíð.
3 mánað frest til uppathald seinast í einum mánað eftir 6 mánað starvstíð.
Uppsagnarfrestin verður longd við 1 mánað fyri hvørt 3. starvsárið, tó longst í 6 mánaðir.
Stk. 3. Uppsøgn starvsmans skal gevast við 1 mánað frest til uppathald seinasta í einum mánað, tó so at í skrivligum sáttmála kann longri uppsagnarfrest frá starvsmans síðu fyrisetast, men treytað av, at uppsagnarfrestin frá arbeiðsgevara síðu verður longd samsvarandi.
Stk. 4. Uppsøgn skal verða givin seinast í mánaðinum frammanundan tí 1. sum uppsagnarfrestin byrjar. Uppsøgnin má gevast í so góðari tíð, at starvsmaður fær farið frá, innan starvstíðin er úti eftir einari eftir starvstíðini givnari uppsagnarfrest.
Stk. 5. Um so er, at starvsmaður heldur fram í einum virki, eftir at tað hevur skift eigara, skal starvstíð hansara undan eigaraskiftinum roknast uppí starvstíðina, uttan so mótgangandi skrivlig avtala er gjørd við nýggja arbeiðsgevarin. Starvsmaður hevur, tá hann heldur fram hjá nýggja arbeiðsgevaranum við fyrr galdandi uppsagnarfrest, onki krav móti fyrra arbeiðsgevaranum fyri ikki at hava sagt upp.
Stk. 6. Um so er, at starvsmaður fær tænastuhús til sín og hús sítt til nýtslu sum lið í starvsavtaluni, skal uppsagnarfrestin vera minst 3 mánaðir frá arbeiðsgevara síðu. Starvsmaður við húsi sínum hevur rætt til móti leigu, sum fyrisett er, ella ókeypis at búgva í tænastuhúsunum upp í 1 mánað aftaná uppathald í starvinum, sama rætt hevur hús hansara við deyða starvmansins. Har arbeiðsgevari heldur tað vera neyðugt fyri virki, hevur hann tó rætt til at krevja flyting beinanvegin, móti at rinda flytingarútreiðslurnar.
Stk. 7. Hesar reglur víkja fyri uppsagnarfrestum starvsfelaganna í førum lógliga boðaðum arbeiðssteðgi.
§ 3. Stk. 1. Um so er, at arbeiðsgevari uttan grund sýtir at taka ímóti starvsmanni í tænastu sína ella uttan grund vísir honum burtur úr tænastuni, og starvsmaður við tænastuslitið eigur í longsta lagi 3 mánað frest samsvarandi reglunum í § 2, hevur arbeiðsgevari skyldu at rinda endurgjald svarandi til lønina til ta tíð, sum starvsmaður viðkomandi dag kundi verið uppsagdur, ella – um so er, at hann hevur fingið uppsøgn frammanundan – til uppsagnarfrestin er úti, um so er, at vanligar endurgjaldsreglur hava ikki størri andsvar við sær.
Stk. 2. Eigur starvsmaður við tænastuslit arbeiðsgevara longri enn 3 mánað frest, verður endurgjald at fyriseta eftir vanligum endurgjaldsreglum. Starvsmaður eigur tó endurgjald svarandi til lønina, til hann fer við 3 mánað frest eftir § 2.
Stk. 3. Um so er, at starvsmaður er festur fyri fyrisett skeið uppá 3 mánaðir ella stytri, galda somu reglur sum í stk. 1. Er starvsmaður festur fyri fyrisett skeið, sum er longri enn 3 mánaðir, og arbeiðsgevari sýtur uttan grund at taka ímóti honum ella vísur honum burtur, tá ið meira enn 3 mánaðir eru eftir av fyrisettu tænastutíðini, galda somu reglur sum í stk. 2.
Stk. 4. Henda grein kemur eisini til nýtslu, tá ið starvsmaður slítur tænastuna orsakað av grovari mishaldi frá arbeiðsgevara síðu.
Stk. 5.1) (Strikað).
§ 4. Um so er, at starvsmaður ikki kemur í ella rýmur úr tænastuni, ella arbeiðsgevari slítur tænastu orsakað av grovum sáttmálabroti frá starvsmansins síðu, eigur arbeiðsgevari rætt til endurgjald fyri tap, sum hann herav er komin undir. Av ólógligari burturveru ella rýming úr tænastu hevur arbeiðsgevari krav uppá endurgjald, sum er minst 1/2 mánaðar løn, uttan so, at serlig viðurskifti liggja fyri.
§ 5. Stk. 1. Verður starvsmaður orsakað av sjúku ikki førur at gera sítt arbeiði, er hansara tænastuvanrøkt at meta sum lógligt forfall, uttan so, at starvsmaður í starvstíðini hevur verið úti eftir sjúkuni við vilja ella grovum ósketni, ella at hann við svik hevur dult, at hann hevur gingið við sjúkuni.
Stk. 2. Tó kann vera fyrisett í skrivligum sáttmála í einstøkum tænastuviðurskiftum, at starvsmaður kann sigast upp við 1 mánað frest til uppathald, tá ein mánaður er úti, tá ið starvsmaður innan fyri eitt tíðarskeið av 12 fylgjandi mánaðum hevur tikið ímóti løn undir sjúku í 120 dagar tilsamans. Gildi uppsøgninnar er treytað av, at hon verður givin beint aftaná teir 120 sjúkadagarnar, og meðan starvsmaður framvegis er sjúkur, harafturímóti skerjist gildi ikki av, at starvsmaður er komin aftur í starvið, eftir at uppsøgnin er givin.
Stk. 3. Veitir arbeiðsgevari starvsmanni kostarhald og innivist sum part í løn, hevur hann skyldu at geva starvsmanni undir sjúku tørvandi røkt, so leingi hann heldur til í húsum arbeiðsgevarans.
Stk. 4. Undir sjúku, sum er longri enn 14 dagar, hevur arbeiðsgevari rætt til, uttan útreiðslur fyri starvsmann, at krevja sær upplýsingar um drúgd sjúkunar gjøgnum starvsmansins lækna ella gjøgnum ein av starvsmanninum valdum serlækna. Lúkar starvsmaður ikki hesa skyldu, uttan at góðar grundir eru til tess, hevur arbeiðsgevari rætt til at slíta tænastuna uttan frest.
Stk. 5. At starvsmaður verður innkallaður at gera verjuskyldu uttan fyri Føroyar, gevur ikki arbeiðsgevara rætt til at skeiða hann av, men hann kann siga honum starvið upp eftir reglunum í § 2. Starvsmaður eigur ikki rætt til løn undir fyrstu innkalling, meðan hann undir seinni innkallingum eigur løn fyri tann mánaðin, hann hevur verið kallaður inn, og næst komandi mánað.
§ 6. Stk. 1. At starvsmaður giftir seg, gevur ikki arbeiðsgevara rætt til at siga honum upp, uttan at halda seg eftir tí uppsagnarfrest, sum starvsmaður eigur.
Stk. 2. Kvinnuligur starvsmaður, sum er upp á vegin, hevur skyldu at siga arbeiðsgevaranum frá seinast 3 mánaðir, innan hon væntar sær at eiga. Ger hon ikki tað, hevur arbeiðsgevari rætt til at slíta tænastuna frá tí degi, umstøðurnar hava óarbeiðsføri við sær. Um so er, at sagt verður frá, kann arbeiðsgevari siga upp starvsmanni við teirri frest, sum henni tilkemur.
Stk. 3. Meðan kvinnuligur starvsmaður gongur við barni, hevur arbeiðsgevari skyldu at veita henni hálva løn frá tí degi hon gerst óarbeiðsfør, tó ikki longur enn 1 mánað frammanundan føðing til 1 mánað aftaná. Somu skyldur hevur arbeiðsgevari, um so er, at arbeiðsgevarin heldur seg ikki kunna geva henni arbeiði, hóast hon er ikki óarbeiðsfør. Um so er, at arbeiðsgevari sigur starvsmanni upp, hevur hann skyldu at rinda fulla løn til uppathald eftir teirri uppsagnarfrest, sum tilkemur starvsmanni.
§ 7. Tá ið starvsmaður doyr í tænastutíðini, eiga hansara eftirsitandi einkja ella børn undir 18 ár, sum hann hevði skyldu at uppihalda, løn í 1, 2 ella 3 mánaðir, eftirsum starvsmaður, tá hann doyði hevði havt 1, 2 ella 3 ára starvstíð í virkinum. Sama rætt hava børn undir 18 ár eftir kvinnuligan starvsmann, um so er, at faðirin er deyður, ella hevði ikki uppihaldsskyldu, tá móðirin doyði.
§ 8. Um so er, at arbeiði, sum starvsmaður skal útinna í arbeiðsgevara tænastu, hevur útreiðslur við sær til ferðir, upphald burtur frá húsum, hevur starvsmaður krav upp á, at arbeiðsgevari ber allar tørvandi útreiðslur, og at hann hevur skyldu at veita honum hóskandi forskot til rindingar av hesum útreiðslum. Hetta skal eisini galda, har tílíkar útreiðslur eftir avtalu rindast í løn ella provisión, men tær inntu sølurnar geva ikki nógmikið til rindingar av vanligum útreiðslum.
Stk. 2. Tær í §§ 3, 5, 6 og 7 nevndu veitingar verða at útrokna fyri provisiónsløntar starvsmenn eftir tí provisiónsinntøku, sum starvsmaður helst vildi havt fingið, um so var, at hann hevði ikki verið hindraður í starvi sínum í teim viðkomandi tíðarskeiðum.
§ 9. Stk. 1. Starvsmenn hava rætt at skipa seg í felag til røkingar av teirra interessum og geva felag teirra upplýsingar um lønarviðurskifti- og arbeiðskor teirra.
Stk. 2. Eitthvørt personale – hóast stødd tess – hevur rætt til gjøgnum felag sítt at krevja tingingar við leiðslu virkisins um lønar- og arbeiðsvilkor.
Stk. 3. Arbeiðsgevari hevur skyldu at føra gerðabók um tingingarnar, sum verður at undirskriva av báðum pørtum og harav verður útskrift givin bæði arbeiðsgevara og starvsfólki.
Stk. 4. Um so er, at semja ikki kemur í lag partanna millum, ella um annar parturin ber seg undan tingingum, hevur hvør av pørtunum rætt til at fáa tingingarnar framdar við uppílegging av semingsmanni eftir reglunum í §§ 10-12.
§ 10. Stk. 1. Semingsmaðurin eftir § 9 verður uppnevndur av landsstýrinum.
Stk. 2. Áheitan um uppnevning av semingsmanni skal gevast skrivliga og viðleggjast gerðabókini eftir § 9, stk. 3 og haraftrat ein stutt frásøgn. Um so er, at seming ynskist tessvegna, at annar parturin ber seg undan tingingum, skal bert ein stutt frásøgn viðleggjast.
§ 11. Stk. 1. Seinast 5 dagar aftaná sína uppnevning stevnir semingsmaður pørtunum saman og fyrisetur tíð og stað fyri tingingum.
Stk. 2. Tað er uppgáva semingsmansins undir forsæti hansara undir tingingum at fáa semju partanna millum. Um so er, at tað eydnast ikki, gevur semingsmaðurin landsstýrinum frásøgn um tingingarnar. Váttað avrit av frásøgnini verður send pørtunum.
§ 12. Undandráttur í førslu av tí í § 9, stk. 3 nevndu gerðabók og í at møta fyri semingsmanninum hevur við sær sekt, sum fer i landskassan.
§ 13. Stk. 1. Semingsmaðurin fær samsýning, sum landsstýrið fyrisetur.
Stk. 2. Tær útreiðslur, sum standa av semingini verða rindaðar ávegis úr landskassanum, men hvør parturin ber sín helming, sum kann krevjast inn við panting.
§ 14. Starvsmaður kann ikki uttan loyvi frá arbeiðsgevara taka sær starv uttanfyri tænastuna.
§ 15. Eftir at starvsmaður hevur givið ella tikið ímóti uppsøgn úr tænstuni, skal arbeiðsgevari geva honum tørvandi loyvi frá arbeiði at søkja sær annað starv. Starvsmaður skal tó sýna ynskjum arbeiðsgevara mest møguligt fyrilit soleiðis, at hann nýtir tær tíðir, sum hóska virkinum best, at leita sær eftir starvi.
§ 16. Stk. 1. Starvsmaður hevur til eina og hvørja tíð rætt til at fáa skrivliga váttað av arbeiðsgevara, hvussu longi hann hevur verið í tænastuni, hvat arbeiði hann hevur tikist við, hvat løn hann hevur havt, og í tilfelli av uppsøgn eftir áheitan upplýsing um grundina til avskeiðingina.
Stk. 2. 2) Brot móti hesi reglu hevur við sær sekt, sum fer í ríkiskassan.
§ 17. Hevur starvsmaður bundið seg til, at hann av kappingargrundum ikki má røkja handil ella aðra vinnu av vissum slag ella fáa sær starv í tílíkari, koma reglurnar í lóg um avtalur v. m. frá 8. mai 1917 §§ 36 og 38 í nýtslu. Skylduna hevur hann bert í eitt ár frá tí degi, hann fer, uttan so, at hann hevur fingið ella fær í skrivligum sáttmála fyrisett rímiliga samsýning fyri skerjingna í sínum vinnuvegi. Henda samsýning skal vera tilskilað fyri seg.
§ 18. Stk. 1. Tað er forboðið gjøgnum lýsingar at skila til, at starv er treytað av kapitalinnskoti ella at søkjandi, sum kann seta kapital í, hevur fyrimun.
Stk. 2. Um so er, at kontant depositum krevst inngoldið sum treyt fyri at koma í starv, skal virkisins navn og heimstaður tilskilast í lýsingini.
Stk. 3. Brot móti hesum reglum hava við sær sekt, sum fer í ríkiskassan.
§ 19. Stk. 1. Um so er, at arbeiðsgevari treytar, at starvsmaður skal seta kontantan pening í veð, skal hann setast inn á banka- ella sparikassakonto, og hann kann ikki takast út uttan við undirskrift arbeiðsgevarans og starvsmansins.
Stk. 2. 2) Brot móti hesum reglum hava við sær sekt, sum fer í ríkiskassan.
§ 20. Frá reglum í hesi løgtingslóg kunnu ongi avvik gerast í avtalu starvsmanni til meinar.
§ 21. Henda løgtingslóg kemur í gildi 1. juli 1958.


text:
Barry Blitt hevur teknað nýggjastu permuna á amerikanska vikutíðarritinum The New Yorker, sum eg við fragd havi lisið ókeypis á netinum í seinastuni. Grounded er heitið á tekningini, har gamli Trump syftir unga Trump av Air Force One og sparkar Jared Kushner oman gjøgnum trappurnar.
Nú er ókeypis haldið uppi, so nú kenni eg meg sjálvan grounded og ivist í, um eg skal bróta prinsippið, aldri at gjalda fyri nakað á netinum.
Í so máta eri eg sum allir aðrir føroyingar.
Keyp, og serliga lesnaður, á netinum skal vera fyri einki.
Ikki tí, í hesum føri eru eingi nýggj snildi ella gadgets, sum freista, men bara vælskrivaðar greinar, serliga tær um mentan, tað verið seg um alternativa Trumpfatan, aktuellan film, ella hví amerikanskt útvarp ikki vil spæla George Strait, ið enn gongur í uppbrotnum kovboybuksum, sum var hann ein føroyskur línumaður við klaðsekki á herðunum.
Kanska er The New Yorker eitt nýbrot, ein landkenning á netinum, at her er endiliga nakað, sum er vert at gjalda fyri. Skriving, sum glógvar og einki annað. Bara skriving.
Men tað, sum amerikanska netlesingin førdi við sær í dag, var ein innbjóðing til ein filmklubba, ið kjakast á netinum um seriøs ting. Filmsting. Eg læt meg freista, og so kom fyrsti spurningur:
Her kemur mítt føroyskt bundna svar í markleysa cyberspace:
Ikki er hann seldur enn, optiónsrætturin til "Tað heita summarið" hjá Høgna. Men tað kundi eg hugsað mær at fari út í verðina við. Livst so spyrst. Ímeðan er ein mynd, sum er klipt av uppboðssøluni hjá Dals:


text:
Ergoterapeutfelagið hevði aðalfund 16. mai 2015, har 28 limir av 58 vóru samlaðir. Í nevndini stóðu Eina Andreasen og Vigdis Nolsøe fyri vali, meðan ein nevndarsessur hevur staðið tómur síðani síðsta aðalfund fyri tveimum árum síðani. Eina Andreasen og Vigdis Nolsøe vóru afturvaldar, meðan Durita Isaksen var nývald, so nú er nevndin fullmannað.
Nevndin hevur nú skipað seg, og sær soleiðis út:
Eina Andreasen, forkvinna
Turið Jacobsen, næstforkvinna
Carla Josenius, skrivari
Vigdis Nolsøe, nevndarlimur
Durita Isaksen, nevndarlimur
Í nevndini gleða vit okkum at fara til verka, og eru nógv mál at taka okkum av. Vit vilja framhaldandi arbeiða fyri at skapa góðar fortreytir hjá limunum fyri at útinna dygdargóða ergoterapi, borgarunum til gagns.
Eitt av aðalmálunum hjá ergoterapeutum er at gera tað møguligt hjá øllum borgarum at hava ein virknan gerandisdag og vera aktivir luttakarar í samfelagnum, hóast teir eru raktir av sjúku, breki ella øðrum forðingum. Hetta er ein menniskjarættur. Ergoterapeutfelagið vil gera vart við umstøður í samfelagnum, sum forða hesum.


text:
Glasir - 11 listafólk sloppin gjøgnum fyrsta nálareygað/
Í tíðindaskrivi frá Glasi verður greitt frá, at heili 40 listafólk hava sent inn uppskot um listprýðing av nýggja skúladeplinum, Glasir. Nevndin, ið er sett at skipa fyri listprýðing, er sera væl nøgd við innkomnu uppskotini. “Vit eru ovfarin av, at so nógv listafólk hava víst áhuga fyri uppgávuni, og vit eru sera fegin um at hava fingið so nógv góð uppskot at velja ímillum, “ sigur Bogi Bech Jensen, rektari á Glasi og formaður í listprýðisnevndini. Listprýðisnevndin hevur mett um innkomnu uppskotini og hevur valt tey listafólk út, ið fáa høvi at gera eitt gjøllari uppskot til listprýðing.
Úrslitið er, at 11 av teim 40 listafólkunum eru boðin at koma við nágreiniligum uppskoti til, hvussu tey vilja listprýða ávís støð í bygninginum. Listafólkini fáa freist til 31. oktober at koma við skitsuuppskoti, og tá tekur listprýðisnevndin endaliga støðu til, hvørji listafólk fáa uppgávuna at listprýða Glasir. Listprýðingin skal vera liðug, tá bygningurin verður tikin í nýtslu, eftir ætlan í august 2017.
Sum skilst fáa tey 11 listafólkini, sum eru við eftir fyrstu rundu, eina upphædd uppá 25.000 krónur fyri ómakin. Tað er sera klæðiligt, at ein almennur stovnur á henda hátt sýnir virðing fyri listafólkaarbeiðinum. Tá avdúkað verður at enda hvørji útvaldu listafólkini eru, fáa vit kanska eina hóming av hvørt listin í Føroya størsta skúlastovni er vald sambært einari protektionistiskari, tjóðskaparligari linju, ella um mann hevur valt eftir dygd við plássi fyri altjóða list. Livst so spyrst!
Limirnir í listprýðisnevndini eru:
- Umboð fyri Glasir: Bogi Bech Jensen, rektari, formaður í listprýðisnevndini
- Umboð fyri bygningseigara, Mentamálaráðið: ArmgarðWeihe, fulltrúi
- Umboð fyri arkitektin, BIG: Finn Nørkjær, arkitektur
- Umboð fyri byggiharran, Landsverk: Bárður í Baianstovu, arkitektur
- Umboð fyri listafólkini: Hansina Iversen, listafólk
- Umboð fyri listfrøðina: Solveig Hanusardóttir Olsen, listfrøðingur


text:
Í dag fyllir okkara størsti núlivandi myndahøggari, Hans Pauli Olsen seksti ár. Hans Pauli Olsen er føddur og uppvaksin í Havn, men hevur í mong ár búleikast í Keypmannahavn, har hann hevur atelier og eitt sera virkið arbeiðslív, sum eisini vit í Føroyum javnan njóta gott av. - Tó kann ikki sigast, at vit uppliva hann nógv á framsýningum her um leiðir - ein framsýning var í Steinprenti í 2013 og tá vóru heili tjúgu ár síðan ta seinastu. Hetta er spell; listamaðurin staðfestir sjálvur í fína filminum, sum Katrin Ottarsdóttir gjørdi um hann í 2008 (Eingin kann gera tað perfekta), at framsýningar eru øðrvísi enn bílagdar uppgávur, tí tá kann hann í størri mun fylgja egnum hugskotum.
Sína listarligu útbugving byrjaði Hans Pauli við tekning hja Askou Jensen á Glyptotekinum og síðan gekk hann á akademinum á myndahøggaraskúla, har Willy Ørskov og Bjørn Nørgaard vóru hansara professarar. Eyðkent fyri tann sjálvstøðugt hugsandi listamannin fann hann ein stíl, sum liggur nokk so langt frá stílinum hjá hesum báðum nevndu lærarunum. Hesin stílurin er rættiliga klassiskur og handverkliga er Hans Pauli Olsen einastandandi væl fyri.
Hans Pauli Olsen hevur gjørt eina rúgvu av bíløgdum standmyndum bæði í Danmark og í Føroyum; nevnast kunnu sveimandi standmyndirnar uppi undir loftinum á Handilsskúlanum á Kambsdali, fabulerandi figurarnir kring Listasavnið, hin treysti Traðarmaðurin, tann arkitektoniskt hugtakandi Fípan Fagra í Klaksvík og nógvar aðrar fyri ikki at tala um ta eiggiligu Kópakonuna, hendan næstan vitalistiska standmyndin frá 2014, sum undirritaða fanst nokk so dyggiliga at, og sum óansæð er mest vitjaða standmyndin í landinum. Flottari staðseting finst ikki.
Tilfarsliga útgangsstøðið hjá Hans Paula Olsen er organiskt við ósløttum yvirflata, sum livir og broytist við ljósinum. Við leirinum er tað næstan sum at hendurnar ganda lív og persónligheit í figurarnar, ið hann skapar. Bringumyndirnar ikki bara líkjast; tær eru ljóslivandi – so væl dugir listamaðurin at síggja og at endurskapa eitt nú eygnabráið í persóninum, sum hann modellerar.
Í standmyndunum leggur hann ofta okkurt aftrat sjálvum tí klassiska figurinum, sum skapar iva og endurhugsan um sjálvt listaslagið, sum hann tekst við. Leirfigurarnir verða stoyptir í bronsu, men granitt og gips brúkar hann eisini nógv. Hans Pauli Olsen leggur stóran dent á undirstøði á standmyndunum, á sokkulin, sum tíðum gerst aktivur partur av standmyndini. Tvífalding ella spegling er eitt høvuðstema, vektloysi er eitt annað tema, sum gevur standmyndunum eitt surrealistiskt brá. Standmyndirnar eru tíðum kollasjukendar og samansettar. Hans Paula Olsen dámar væl føroyska orðið fyri skulptur "Standmynd" og í hesum sambandi eksperimenterar hann við at birta eitt slag av tvídimensjonaliteti í tær trídimensjonalu standmyndirnar. Stóra framsýningin, sum hann hevði á Norðurbryggjuni í Keypmannahavn í fjør æt Stående billeder og her vóru heili 75 portrettbustur framsýndar. Tað hevði verið áhugavert at sæð eina stóra framsýning við verkum hjá listamanninum í hansara heimlandi – fyribils ynskja vit honum hjartaliga til lukku á føðingardegnum.


text:
Røða hjá Kristinu Háfoss í samband við viðgerð av Ólavsøkurøðu løgmans 2017
Allir flokkar á Løgtingi hava fráboðað, at teir hava sum mál, at røkka einum sjálvberandi búskapi. Tað er tí semja um at røkka einum sjálvbjargnum føroyskum búskapi. Enn manglar tó at seta í verk ítøkiliga skiftisskipan, sum yvir eitt áramál ger okkara búskap sjálvberandi og harvið eisini óheftan av studningi úr útlondum. Búskapargrunnurin kann gerast virkið amboð at røkka hesum, um semja fæst um hetta.
Gerast alsamt meira sjálvbjargin
Summarið er í hondum, eisini búskaparliga. Hákonjunkturur er og búskaparvøkstur á 7%. Arbeiði til nærum allar hendur. Uppsparingin veksur í hvørjum – bæði hjá húsarhaldum og vinnulívi. Søguliga stórur vinningur hjá stórum parti av føroyskum vinnulívi. Alsamt fleiri størv og fólkavøkstur. Landið hevur vaksandi avlop á omanfyri 150 mió. í fjør, á 2-300 mió. í ár og á 3-400 mió. komandi ár.
Úrslitið er, at okkara framleiðsla – BTÚ – er hægri enn nakrantíð. Nærkast 20 mia. kr. árliga.
Sjáldan hava fyritreytirnar verið betur enn júst nú, at taka fleiri ítøkilig stig á sjálvbjargnisleið, og at gera okkara búskap sjálvberandi og fult sjálvbjargnan.
Hví ikki longur fram á leið?
Allar umberingar, ið áður hava verið brúktar fyri ikki at taka neyðug og ítøkilig stig at røkka einum sjálvberandi føroyskum búskapi, eru nú burtur.
BTÚ pr. íbúgva er nú mett hægri enn grannalond okkara, eitt nú Íslandi og Danmark.
Skuldin pr. íbúgva er eisini lægri enn flestu grannalond okkara.
Avlop landskassans er søguliga høgt.
Hóast tað eftir mínum tykki altíð er rætta løtan at taka ábyrgd av egnum landi, so eigur nú at standa øllum púra greitt, at “nú er tann stundin” veruliga komin, at flyta okkum enn longur framá á sjálvbjargnisleið.
Heimtøkur, stjórnarskipan og búskaparlig átøk
Í samgonguskjalinum og samgonguskeiðnum eru fleiri átøk, ið flyta okkum framá móti størri sjálvbjargni. Bæði tá umræður heimtøkur av ábyrgd av málsøkjum, stjórnarskipanarliga og búskaparliga.
Fleiri heimtøkur verða framdar. Í hesum valskeiðnum er longu samtykt at heimtaka persóns-, familju- og arvarættarliga økið, og loftrúm og útlendingamál eru ávegis at heimtaka.
Stjórnarskipan Føroya er nú send til almenna hoyring, og verður eftir hetta latin §25 nevnd í Løgtinginum til víðari viðgerð. Ein nevnd har allir flokkar á tingi verða umboðaðir, og har allir flokkar fáa ávirkan.
Búskaparliga eru og verða nógv stig framd:
- Ríkisveitingin er fastfryst. Minkar sum partur av búskapinum á hvørjum ári. Er í dag bert góð 3% av okkara BTÚ.
- Búskapargrunnur Føroya er fingin at virka. Fyri fyrstu ferð nakran tíð er peningur nú settur í grunnin, inntøkan frá sølu av LÍV, og hartil er lóg samtykt, ið tryggjar, at partur av avlopi landsins verður sett í grunnin (20% av avlopi upp til 200 mió. kr., og 50% um avlopið er omanfyri 200 mió. kr.). Verður úrslitið í ár og komandi ár sum fíggjarlóg og játtanarkarmar fráboða, verða 150 mió. kr. settar í Búskapargrunnin afturat.
- Fíggjarligt støðufesti er hartil raðfest ovarlaga, fyri at fyribyrgja at søgan við afturvendandi fíggjarkreppum endurtekur seg. Nýggi Landsbanki Føroya og Føroya váðaráð hava fingið málrættaða uppgávu at virka fyri fíggjarligum støðufesti, eins og lóggávan fyri peningastovnarnar verður dagførd eitt nú við krøvum til egnan bjargingarpakkar og fullari upplýsingarskyldu um fíggjarligar váðar til Landsbanka Føroya. Hartil hava bankarnir fingið álagt eyka krøv til at styrkja kapitalgrundarlagið.
Hetta eru framstig, men vit eiga at taka munandi fleiri stig, fram móti einum sjálvbjargnum búskapi.
Bjálva búskapin til framtíðina
Tí hava vit í landsstýri og samgongu eisini fráboðað, at vit bæði brynja samfelagið til avbjóðingar fyri framman – eitt nú við íløgum í barnafamiljur, lesandi, fleiri bústaðir, meira tíðarhóskandi vinnukarmar, talgilding, styrkt mentanarøki og størri samhaldsfesti – samstundis sum vit bjálva búskapin til broytingar tíðir:
- Lágan rakstrarvøkstur á 1,5% + lønarvøkstur komandi ár, samanlagt um 2,5%.
- Vaksandi avlop hjá landskassanum komani árini, upp í hálva milliard í avlopi.
- Búskapargrunnurin skal fáast at virka enn betur, sum amboð at gera okkara búskap fult sjálvberandi, tryggja samhaldsfesti millum ættarlið og at fremja meira javna búskapargongd.
Menning framum minking
Onki land stendur í stað. Vit eru støðugt í menning ella minking. Og vit velja menning.
Tí fara vit at fremja tær nýskipanir, ið undanfarnar samgongur ikki hava framt í verki higartil. Og eisini eru nýskipanirnar liður í, at gera okkara samfelag enn betur at liva og virka í, og at gera okkara land meira sjálvbjargið nú og framyvir.
Hví eru nýskipanirnar ikki framdar enn?
Tí vit halda tað vit lovaðu. Vit lovaðu at rætta hondina út til andstøðuna. Vit lovaðu at gera tað vit kundu at fáa breiðar semjur. Men skulu semjur røkkast mugu allir partar geva seg. Eisini andstøðuflokkarnir. Og hetta krevur ein nýggjan máta at arbeiða í føroyskum politikki. Við breiðum semjum tvørturum samgongu og andstøðu. Higartil hevur tað tó ikki víst seg at røkka á mál.
Semja krevur vilja frá báðum síðum
Í fiskivinnunýskipanini hevur samgongan flutt seg ómetaliga langt fyri at røkka semju. Eitt nú frá fult marknaðargrundaðari skipan til 25% marknaðargrundaða skipan. Í pensjónsnýskipanini hevur samgongan valt at byggja víðari á tað, ið undanfarna samgonga samtyktið við partvísum lógarbundnum inngjaldi, fyri at røkka eini semju og varandi loysn. Í stjórnarskipanini er uppskot lagt til hoyringar, ið so at siga allir flokkar hava tikið undir við fyri fáum árum síðan.
Hóast hetta eru breiðu semjurnar tíverri enn ikki gjørdar. Tí má ásannast at í fleiri málum má samgongan loysa hesi sjálv. Hinvegin fer tað helst í nøkrum málum at bera til at fáa samstarv við ábyrgdarfullar andstøðuflokkar, ið ynskja at vera við til, at flyta samfelagið framá. Hetta fer komandi tíðin vísa í verki.
Hví broyta nakað, nú alt gongur so væl?
Tí tað snýr seg ikki bert at hyggja framum dagin í dag, men at tryggja okkara vælferðarsamfelag, okkara land og fólk komandi mongu árini og fyri komandi ættarlið.
Fiskivinnunýskipanin hevur bíðað eftir loysn í 10 ár.
Stjórnarskipanin hevur hevur bíðað eftir loysn í meira enn 15 ár.
Pensjónsnýskipanin hevur bíðað eftir loysn kanska í minst 20 ár.
Vit skylda Føroya fólki at fremja hesi mál – og eisini at taka saman hendur um hesi stórmál.
Hetta, eitt nú, fyri:
- at skapa tryggar og varandi karmar um okkara vinnulív, og skapa mest møguligt virði úr ovurstóra tilfeingi okkara,
- at skapa greiðar stjórnarrættarligar karmar um okkara land og fólk, og staðfesta okkara sjálvsavgerðarrætt, rættindi og skyldur, og fyri
- at tryggja øllum eina góða pensjón bæði núverandi og komandi pensjónistum.
Um ikki nú, nær so?
Vit eru millum ríkastu lond í heiminum. Fólk við vitan og førleikum. Vinnulív í heimsklassa. Ovurstórt ríkidømi í havi okkara, við stórum potentiali fyri størri virðisøking av rávøru okkara.
Eini ferðavinnu í framgongd, har vit enn bert eru í byrjanini av einum vinnuligum ævintýri fyri framman. Eitt væl útbygt vælferðarsamfelag.
Sanniliga eru vit rík. Men hóast hetta hava vit ikki gjørt okkum leys av studningi úr útlondum. Eisini hóast allir flokkar á Løgtingi siga seg hava sum mál at røkka einum sjálvberandi búskapi. Vit hava nú avlop á fleiri 100 mió. kr. Eisini er okkara bruttotjóðarúrtøka fyri hvønn íbúgva nú hægri enn í Danmark og Íslandi.
Um vit ikki fara undir at gera okkum leys av studningi í hesum døgum – nær so?
Afturvendandi verður sagt: “Vit skulu gera okkum sjálvbjargin búskaparliga, tá vit hava ráð”. Um vit ikki hava ráð nú, nær so?
Tjóðarsemju um egna skiftisskipan
Ásannast má, at semja í løtuni ikki fæst um minking av ríkisveitingini á Løgtingi, men samstundis kann staðfestast, at allir flokkar ynskja at røkka einum sjálvbjargnum búskapi. Latið okkum gera tjóðarsemju, ið kann rúma hesum báðum.
Hetta kunnu vit gera, við at gera fíggjarlógina støðugt minni hefta av ríkisveitingini, og at nýta búskapargrunnin sum virkið amboð at røkka hesum. Hetta við at støðugt størri partur av ríkisveitingini verður slúsaður út av fíggjarlóg og inn í Búskapargrunnin. Á henda hátt gera vit okkara egnu skiftisskipan, grundað á okkara ynski. Hetta vil gera okkum búskaparliga sjálvbjargin. Eisini vilja vit harvið kunna taka støðu til egna stjórnarskipan, og í framtíðini eisini til stjórnarrættarliga støðu okkara, uttan at verða ávirkað fíggjarliga av hóttanum úr Christiansborg.
Samstarva til frama fyri Føroya framtíð
Mín vón er, at vit fáa eitt gott og gevandi tingár. Fleiri stórmál standa fyri framman fyri okkara land og fólk. Mál, ið vit í landsstýri og á løgtingi í felag fara at loysa.
Mítt ynski er, at vit gevast við at klandrast innan “heimastýris-hegnið”, tí hvørjum tænir hetta øðrum enn donskum myndugleikum og donskum yvirvaldi?
Latið okkum heldur taka saman hendur um, at tæna Føroya fólki og Føroya framtíð.
Latið okkum saman røkka okkara felags máli um, at gera okkum fult búskaparliga sjálvbjargin, og latið okkum í felag virka fyri, at seta í verk okkara egnu Stjórnarskipan Føroya.
Soleiðis leggja vit lunnar undir at tryggja, at í Føroyum skulu føroyingar ráða – hetta til frama fyri Føroya framtíð, tí hvør kann røkja okkara áhugamál betur enn vit sjálvi?
Á Løgtingi, 1. august 2017
Kristina Háfoss
Landsstýriskvinna í fíggjarmálum


text:
§ 1. Avtaluøkið
Hesin sáttmáli er galdandi fyri handverkslærlingar, sum eru undir útbúgving sambært yrkisútbúgvingarlógini, og sum eru í starvi hjá meistarum/virkjum, sum eru limir í Føroya Arbeiðsgevarafelag/Føroya Handverksmeistarafelag.
§ 2. Arbeiðstíð
Stk. 1. Vanliga arbeiðsvikan er 40 tímar frá 1. januar 1980 sambært løgtingslóg nr. 37 frá 1. juni 1978. Tann dagliga arbeiðstíðin er tann sama, sum er galdandi fyri hini starvsfólkini á virkinum (sveinarnar).
Meistarin hevur skyldu til at rinda lærlinginum løn fyri tað vikutímatal, sum avtalað er í lærusáttmálanum.
Stk. 2. Er lærlingur burtur frá arbeiði/skúla uttan lógliga grund, hevur virkið/meistarin ikki skyldu at rinda lærlinginum løn fyri tíðarskeiðið, lærlingurin er burtur.
§ 3. Skiftisarbeiði
Lærlingar kunnu arbeiða í skiftisvaktum á sama hátt sum sveinarnir.
Skiftisvaktarviðbótin verður goldin við somu prosentsatsum sum lærlingalønin av sveinalønini.
Tá ið arbeitt verður í skiftum, verður mattíðin ikki frádrigin fyri 2. og 3. holdið.
§ 4. Frítíðarløn
Víst verður til løgtingslóg um Frítíð við løn. Lærlingurin fær frítíðarløn, p.t. 12%.
§ 5. Barsil
Víst verður til løgtingslóg um Barsilsskipan.
§ 6. Sjúka
Viðvíkjandi sjúku verður víst til løgtingslóg um dagpening vegna sjúku.
Læknaváttan skal leggjast fram, um so er at meistarin ella virkið krevur tað (hóast dagpeningaskipanina).
§ 7. Frídagar
Ásetingarnar um frídagar í høvuðssáttmálanum eru eisini galdandi fyri lærlingar. Í løtuni eru frídagarnir hesir: 1. mai og nýggjársaftan eru heilir frídagar. Flaggdagur, grundlógardagur, 1.november og jólaaftan aftaná kl. 12.00. Meistarin rindar ikki løn fyri frídagar og halgidagar, men rindar 1,5% í eftirlønargrunn fyri hetta.
§ 8. Løn
Lærlingar fáa ta til eina og hvørja tíð galdandi løn, sum er avtalað millum Føroya Handverksmeistarafelag og Føroya Handverkarafelag/Landsfelag Handverkaranna. Tað er:
1. árið 35% av sveinalønini
2. árið 40% av sveinalønini
3. árið 45% av sveinalønini
4. árið 55% av sveinalønini
5. árið 70% av sveinalønini.
Lærlingur byrjar altíð á 1. árið. Er lærutíðin tildømis 3 ár, byrjar lærlingur á 1. ári og heldur so fram á 2. og 3. ári. Undantak er tó, tá ið lærutíðin verður stytt. Tá verður tað stytta tíðarskeiðið drigið av tí 1.árinum. Fær lærlingur tildømis 20 vikur stytta lærutíð, verður lærutíðin á 1. árið 32 vikur. Síðani flytur lærlingurin á 2. árið osv.
§ 9. Løn í skúlatíðini
Tá ið lærlingur er í skúla, hevur meistarin skyldu til at rinda honum løn.
§ 10. Koyring og burturarbeiði
§19 í høvuðssáttmálanum um koyring og burturarbeiði hjá handverkarum og serarbeiðarum er eisini galdandi fyri lærlingar.
§ 11. Eftirløn
Meistararnir rinda 7,5% av lønini í ein eftirlønargrunn hjá Føroya Handverkarafelag ella Landsfelag Handverkaranna.
Eftirløn í §7 er íroknað hesa eftirløn.
§ 12. Lønarútgjalding
Stk. 1. Lønin verður goldin eftir fastari skipan annaðhvørt fyri eina viku ella tvær vikur ísenn.
Stk. 2. Saman við útgjaldingini skal vikuseðil (-seðlar) fylgja við.
Stk. 3. Øll sáttmálatengd gjøld verða framd samstundis sum lønarflytingar.
§ 13. Yvirtíð
Fyri yvirarbeiði verður øll læruárini goldið serarbeiðaraløn á 1. árið + hesi prosent:
Fyrstu 4 tímarnar + 35%
Næstu 3 tímarnar + 60%
Fylgjandi tímar + 100%
Leygardag:
Fyrstu 5 tímarnar + 35%
Fylgjandi tímar + 60%
Sunnu- og halgidagar: + 100%
§ 14. Arbeiðssteðgur
Lærlingur kann ikki luttaka í arbeiðssteðgi á arbeiðsmarknaðinum.
§ 15. Forskotin tíð
Fyri arbeiðir innanfyri hesi tíðarskeið verða goldnar hesar viðbøtur (forskotin tíð):
§ 16. Limagjald
§ 24 í høvuðssáttmálanum er galdandi fyri lærlingar. Greinin er p.t. soljóðandi:
“ Stk. 1. Á hvørjum arbeiðsplássi kann verða avtalað, hvørt meistari skal eftirhalda limagjald hjá limum í handverkarafeløgum.
Stk. 2. Vanligur meiriluti av handverkarum, serarbeiðarum og meistara á arbeiðsplássinum skal vera fyri hesum og atkvøðast skal við seðlum.
Stk. 3. Verður avtalað, at meistari skal eftirhalda limagjald, verður hetta at rinda til avvarandi handverkarafelag eftir nærri avtalu.”
§ 17. Gildi og uppsøgn
Hesin sáttmáli kemur í gildi 1. oktober 2016. Sáttmálin kann sigast upp við 2 mánaða ávaring til ein 1. oktober, fyrstu ferð 1. oktober 2018.
Hesin sáttmáli er ikki galdandi fyri lærlingar, sum eru byrjaðir sum lærlingar fyri 1. oktober 2005, tó kunnu partarnir avtala at nýta henda sáttmála.
Tórshavn, tann 7. november 2016
Fyri Føroya Handverkarafelag
Suni Simonsen, form.
Fyri Føroya Arbeiðsgevarafelag
Marita Rasmussen, samráðingarleiðari
Fyri Landsfelag Handverkaranna
Daniel P. Djurhuus, form.
Fyri Føroya Handverksmeistarafelag
Magnus Magnussen, form.


text:
Kunningarfaldari
Logga á
Kalendari
Foreldraviðtalir: Snjósóljan - 12-13 februar
Foreldraviðtalir: Gullsóljan - 14-15 februar
Foreldraviðtalir: Dreymsóljan - 19-20 februar
Foreldraviðtalir: Tjarnarsóljan - 21-22 februar
Starvsfólkafundur 05.apríl
Nátturið Snjósóljan - 14.mai kl. 17:30 - 19:30.
Nátturið Gullsóljan - 15.mai kl. 17:30 - 19:30.
Nátturið Dreymsóljan - 16.mai kl. 17:30 - 19:30.
Nátturið Tjarnarsóljan - 17.mai kl. 17:30 - 19:30.
Ráðleggingardagur 01.juni - STOVNURIN STONGDUR
Frídagar á Landavegnum
Allir niðanfyrinevndu dagar eru roknaðir sum frídagar.
Jólafrí - 23.desember - 01.januar
Skíris Hósdagur: 29.mars 2018
Langi Fríggjadagur: 30.mars 2018
2.páskadagur: 02.apríl 2018
Dýra biðidagur. 27.apríl 2018
Kristi Himmalferðadagur: 10.mai 2018
2. Hvítusunnudagur: 21.mai 2018
Stovnurin stongdur frá 16.juli - 5.august. 2018
ReMida
- Details
- Lagt út hósdagin, 30. oktober 2014 10:50
Vit á Dagstovninum við Landavegin, eru við í einum samstarvið við nýggju stovnar í Tórshavnar Kommunu um at arbeiða við Remida. Hvat er Remida? tann stutta frágreiðingin er at vit fara at gera ymiskt úr endurnýtslu tilfarið, børnini fáa frið at fordjúpa seg í verkætlanum v.m. Vit brúka endurnýtslu til at fáa hugsan og hugflog at arbeiða saman. Her eru trýggjar verkætlanir t.d. arbeiðast kann við. Arkitektur í miniformati Hvussu byggja vit eitt hús? Hvussu sær eitt model av einum húsið út? Hvussu byggja vit húsið?
Gerð ein bý Hvussu nógv hús skulu til ein bý? Hvat er í einum býði? Hvat er gleðið?
At arbeiða við mótsetningum gevur nógvar hugsanir – vit fáa eitt samskiftið, vit tosa um hvat vit halda. Hvar er sorg? Hvussu sær gleðin út? Tann stóra avbjóðingin er at fáa okkum vaksnu at hugsa ørvísi og at lata børnini siga hvat og hvussu tey halda at at verkætlanin skal loysast. Síðst í februar verður ein stór framsýning, har alt verður sýnt fram sum stovnarnir gera. Vit hava valt at hava yvurskriftina ”LJÓS” at arbeiða við, men tað vera børnini sum gera alt og brúka sítt hugflog, fyri fyrst eru tað tey stóru børnini í barnagarðinum sum vera við í verkætlanini. Ætlanin er at tey smærru børnini eisini koma við í ReMida tá vit hava arbeitt meir við tí á stovninum Àbyrgdarpersónar vera Rógvi – Joy – Steinbjørn.
Góðu foreldur, vit vilja spyrja um tit hava áhuga at geva okkum, tómgløs, smyrjuostíløt, eggjapakkar, wc/køks rullir – greinar, mosa, leiðningar, rør, v.m. við til barnagarðin, ALT hevur áhuga.
Um tað er onkur sum veit um eitt ljósborð, ella overhead sum ikki vera brúkt vilja vit fegin hoyra frá tykkum. Tit kunnu tosa við ein av ábyrgdarpersóninum. Meir kann lesast um námsfrøðina um ReMida á : www.reggioemilia.dk – www.remida.dk
Góður foreldrafundur
- Details
- Lagt út hósdagin, 04. september 2014 08:33
Mikukvøldið var felagsforeldrafundur, leiðarin greiddi frá um stovnin og ætlanir sum eru lagdar fyri stovnin. Foreldraráð bleiv valt og stóð ikki á at fáa fólk í ráðið og er hetta sera positivt. Pól Adrian hevði eina spennandi framløgu um útiøkið ætlanir og areiðsgongd tí viðvíkjandi, so vit gleða okkum.
10.ára hald
- Details
- Lagt út hósdagin, 14. august 2014 09:57
Fríggjadagin 29.august hátíðarhalda vit at tað eru 10 ár síðan stovnurin lat upp. Tað var 1.aug 2004 at Dagstovnurin við landavegin lat upp. Vit hava móttøku frá kl 15-17. Kaffi og køkur vera at fáa kl 16.00. verður undirhald. Øll hjartaliga vælkomin
Fleiri greinar ...
Samband
Dagstovnurin við Landavegin
Landavegur 84, 100 Tórshavn
Fartelefon: +298 222380
Stovurnar
Dreymsóljan: 250819 Tjarnarsóljan: 250779 Gullsóljan: 250798 Snjósóljan: 250704 Sóljuflog: 302330
Dreymsóljan: 250819
Tjarnarsóljan: 250779
Gullsóljan: 250798
Snjósóljan: 250704
Sóljuflog: 302330


text:
Bókin KOKS
um samnevndu matstovuna á Hotel Føroyum, hevur fingið virðisløn í Danmark frá Foreningen for Boghaandværk
sum besta fakbók. Omanfyri skrivar høvundurin, Bent Christensen, í bókina, tá hon varð løgd fram á Hotel Føroyum 4. desember 2012. Niðanfyri er myndamaðurin, Claes Bech-Poulsen, avmyndaður við sama høvið, og niðri undir sæst brævið við boðunum um heiðurin. Sum skilst, er ætlanin at senda bókina KOKS út í heim til Stockholm, Frankfurt og Leipzig. Allar niðast sæst meistarakokkurin, Leif Sørensen, sum er kjarnin í bókini.


text: Samstundis sum útlendingar hálova Føroyum sum fotoparadís á jørð, fækkast journalistisku fotografarnir her á landi. Dimma hevur ongan fotograf havt í eitt mannaminni, Sosialurin brúkar meistarligar fotografar at gera portrettmyndir og montasjur, og hevur ein pressufotograf, sum oftast tekur ítróttamyndir, og nú fara tríggir góðir Kringvarpsfotografar at arbeiða í Danmarks Radio. Teir eru Jan Arnskov, Bárður Veihe og Bárður Thomsen, sum er har frammanundan. Í eina uppsagnarumfarinum herfyri varð meistarligi fotografurin, Rúni Friis Kjær, eisini við. Útlendskir miðlar hava fyrr tikið sær av so frægum føroyskum miðlafólkum sum Per Zachariasen, Jan Fagranes og Bárði Eklund. Nýggjasta er, at Jóhannes Danielsen er farin í starv hjá Zentropa. Kann tykjast, sum um vit eru ein klekimaskina, ið hevur ta kørgu tilverutreyt, at her skal einki fáast at vaksa. Tað er greittorðað og púra myndaleys tala, tá leiðslurnar á miðlunum so greitt ynskja myndir hagar piparið grør. Og tað er óansæð mynd. Tað er spell, tí tað vit síggja, myndar okkum sum fólk. Góðar myndir gera okkum stolt, vánaligar myndir elva til at vit skíta á alt, eins og í skúlastovuni, sum ikki verður røkt og alt bjóðar inn til herverk og tað, ið verri er. Ofta undrar tað meg, at vit á yvirflatuni halda so ovurhonds fast um ta djúpu sannkenning, at vit liva í eini myndamentan. Frá MTV og til nú. Kanska er henda sannkenning bara á yvirflatuni, tí onga staðni í almenna rúminum síggi eg eitt myndabrúk, ið svarar hesum aftur. Upp móti orðinum eru vit myndloysingar og einki annað. Alt er gamalt og órørt, sum um einki er hent síðani verðin bleiv talgild. Løtt og skjót kamera, ið kunnu siga veldugar søgur í myndum, sum hjá Sakarisi Stóra, Anton Petersen og Kovboyfilm, eru ikki longur ein almenn uppgáva, um tey nakrantíð vóru tað. Eisini hetta mentamál lata vit upp í hendurnar á tí einstaka føroyinginum. Ongastaðni kann staðfestast, at mentanarligi sjálvstýrarin er sterkari enn á myndajournalistiska økinum beint nú. Myndin omanfyri er frá UNESCO, sum lýsir við skeiði í journalistiskum myndaarbeiði. Eg fann onga føroyska, tí her er við at blíva myndadeytt millum journalistiskar myndloysingar. Kundi ynskt mær fleiri orðloysingar, heldur enn myndloysi. Gott vikuskifti.


text:
Fram til 12. august hevur Jón Sonni Jensen framsýningina Viscera-Construct í granskarasetrinum iNOVA við Hoyvíksvegin í Havn. Á Facebook profilinum hjá framsýningingini skrivar Jón Sonni:
I am absolutely thrilled to be able to announce that the largest art foundation in Denmark, The New Carlsberg Foundation, have invested in six, maybe seven of my pieces from my current exhibition 'Viscera-Construct'. This is a huge honour and I'm still trying to realize what has actually happened! You can still see the exhibition, it's open until the 12th August. That's at iNOVA, Hoyvíksvegur 51.
Kinna Poulsen skrivar á Listaportalinum, at "Framsýningin Viscera - Construct er...gjøgnumførd og stórsligin. Heitið á framsýningini sipar bæði til organiskar innvølir og byggivirksemi. Verkini eru tilfarsgranskandi við denti á mótsetningar sum flótandi og hart, tungt og lætt, organiskt og mekaniskt og harvið tykist staðsetingin av framsýningini í einum vísindaligum granskaraumhvørvi uppløgd og væl hugsað. Tað er av sonnum hugaligt at síggja føroysku listina spríkja fram á nýggjum og øðrvísi pallum."
Saman við Oggi Lamhauge hevur Jón Sonni gjørt búmerkið og grafiska hondbók fyri fólkakirkjuna, nú 500 ár eru liðin, síðan reformatiónin tók seg upp, tí týski munkurin Martin Luther (1483-1546) hin 31. oktober í 1517 setti 99 tesur í kirkjudyrnar í Wittenberg í Týsklandi. Tesurnar vóru ímóti katólskum avláti.
Búmerkið hjá Oggi og Jón Sonna, sum tekur støði í Luther-rósuni, sæst á brævpappíri og tiltkøkum hjá kirkjuni. Og nú skúlarnir byrja, fer kirkjan at bera eina teknirøð um Luther, sum Nám hevur givið út, í hvørt hús, saman við einum temahefti, sum burturav er um Luther og reformatiónina. Nám hevur eisini gjørt ein temasíðu til undirvísing við uppgávum um Luther og reformatiónina.
Saman við Trinu Gaard, sum eg avmyndaði á ólavsøkuframsýningini í Listaskálanum í fjør, og í ár hevur fingið heiðurin at skipa somu framsýning, hevur Jón Sonni sniðgivið nýggju jazz og blues barrina Blábar, sum læt upp í miðbýnum í Havn á ólavsøku, har Skilling var fyrr. Tað er júst í andanum hjá Luther. Til lukku við øllum hesum spennandi virksemi, sum nýdefinerar listalig sambond og skerpir grafiska sansin í Luther árinum!


text:
Listasavn Føroya: Hvønn dag kl. 11:30 og kl. 13:00 teknar Jan Nystrøm trøll og aðrar verur. Jan elskar at tekna trøll, og á verkstovuni gevur hann børnunum ymisk amboð til at festa sítt hugflog á pappír.
Verkstovurnar egna seg best til børn í skúlaaldri, t.e. 6 ár og eldri. Ókeypis atgongumerki fáast í avgreiðsluni.
Listaveiða er á skránni allan dagin. Børn og vaksin kunnu fara á veiðuferð í Listasavninum og loysa ymiskar uppgávur.
Listasavnið er opið hvønn dag frá kl. 11-16. Ókeypis atgongd. Øll eru hjartaliga vælkomin.
Um tú veitst okkurt, sum VP ikki veit - skriva so til vp@vp.fo


text:
Býráðsfundur 26. mars 2015 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Jónleyg Hammer, Terje B. Vestergaard, Hallur Ellingsgaard, Arnfinn Langgaard og Katrin Absalonsen.
1.
J. nr. 15/00167: Árni Winther, Arkitektar søkja vegna SEV um byggiloyvi til koplingarstøð á matr. nr. 211b í Saltangará.
Ummæli frá Teknisku deild: Tekniska deild mælir til at lata SEV part av matr. 211b í Saltangará, millum Heiðaveg og Fjarðarveg og at játta byggiloyvi til eina koblingarstøð á økið. Talan er um norðasta partin av grundstykkinum sum Magn hevur leigusáttmála uppá. Avtalað er millum SEV og Magn um, at SEV fær áleið 740 m2 burturav matr. 211b til endamálið. Grundað á útbyggingina hjá Bakkafrost, er neyðugt hjá SEV at fáa eina koblingasstøð virkna, áðrenn verkætlanina hjá Bakkafrost er liðug.
-Vinnu- og havnarnevndin og Byggi- og býarskipanarnevndin mæla til at játta byggiloyvi til koplingarstøð hjá SEV á norðasta partinum á matr. nr. 211b í Saltangará.
-Býráðið hevur á fundi 26/3-2015 samtykt at taka undir við tilmælinum frá Vinnu- og havnarnevndini og Byggi- og býarskipanarnevndini.
2.
J. nr. 15/00157: Politiið sendir umsókn um alment loyvi til tiltøk í Skótahúsinum við Løkin í Runavík til kommununa til ummælis.
-Byggi- og býarskipanarnevndin mælir til at viðmæla umsóknini frá Skótahúsinum at hava almenn tiltøk í húsinum.
-Býráðið hevur á fundi 26/3-2015 samtykt at taka undir við tilmælinum frá Byggi- og býarskipanarnevndini.
3.
J. nr. 15/00184: Keyp av lendi til útstykking í Runavík/Saltangará.
Ummæli frá Teknisku deild: Samb. Býarplaninum er ætlanin at binda Blikagøtu og Hjallaveg saman og er økið rundan um hendan vegatein lagt av til bústaðarøki. Stórur eftirspurningur er eftir grundstykki í økinum og mælir Tekn. deild til, at kommunan ognar sær uml. 34.000 m2 av lendi til nýggja útstykking.
-Byggi- og býarskipanarnevndin mælir til at kommunan ognar sær lendi til útstykking millum Blikagøtu og Hjallaveg og at peningur verður avsettur til jarðarkeypið á komandi fíggjarætlan.
-Býráðið hevur á fundi 26/3-2015 samtykt at taka undir við tilmælinum frá Byggi- og býarskipanarnevndini.
4.
J. nr. 15/00163: Anna M. Niclasen søkir um loyvi at víðka grundøki til sethús síni matr. nr. 38 í Søldarfirði.
Ummæli frá Teknisku deild: Talan er um eini eldri hús við einum grundstykki, sum bert er 94 m2 mælir til at játta frábýti av einum uml. 1100 m2 stórum stykki til matr. nr. 38 og at býarplanurin fyri økið verður broyttur frá landbúnaðarøki til bústaðarøki.
-Byggi- og býarskipanarnevndin mælir til at játta frábýti og at býarplanurin fyri økið verður broyttur samsvarandi.
-Býráðið hevur á fundi 26/3-2015 samtykt at taka undir við tilmælinum frá Byggi- og býarskipanarnevndini.


text:
Verjurøða holubúgvans
Sjónleikarhúsið Niels Finsensgøta 34 Tórshavn FO
Sýningar
Sýningar…
- leygardagur 8. apr 20.00 Atgongumerki
- týsdagur 4. apr 20.00 Atgongumerki
- mánadagur 3. apr 20.00 Atgongumerki
- leygardagur 1. apr 20.00 Útselt!
- hósdagur 30. mar 20.00 Útselt!
- mikudagur 29. mar 20.00 Atgongumerki
- týsdagur 28. mar 20.00 Atgongumerki
- sunnudagur 26. mar 20.00 Atgongumerki
- hósdagur 23. mar 20.00 Atgongumerki
- mikudagur 22. mar 20.00 Atgongumerki
- sunnudagur 19. mar 20.00 Atgongumerki
- leygardagur 18. mar 20.00 Útselt!
Samandráttur
Verjurøða Holubúgvans er einmansleikur, eftir amerikanska rithøvundan Rob Becker. Tað er Teatur Grugg og Teatur Mogul sum saman við Havnar Sjónleikarfelag seta leikin upp.
Sum navnið sigur so er hetta ein verjurøða, gjørd sum eitt slag av stand-up.
Leikurin verður framførdur í Sjónleikarhúsinum, og á turné í Føroyum.
Atgongumerki
Lýsing
Lýsing…
Maðurin á pallinum er troyttur av allatíðina at hoyra um, hvussu strævnir, býttir og ótolandi menn eru. Hann setir sær fyri at royna at finna útav og greiða frá, hví mannfólk og konufólk ofta enda í støðum, har tað ikki ber til at skilja hvønnannan. Misskiljingarnar eru ofta láturligar, tá vit sum her síggja tær á palli – men í veruleikanum eru tær ofta orsøkin til at maður og kona ikki kunnu semjast.
Leikarin leitar heilt aftur til uppruna menniskjans. Hann samanber frummmenniskjuni við tað modernaða menniskja. Við dømum og stuttligum lýsingum av situatiónum, sum flest øll kenna aftur, finnur hann útav, at júst har – í frumtíðini – finna vit kanska frágreiðingarnar og orsøkirnar til, at nútíðarmenniskjuni, hava so nógv at stríðast við – og loysnirnar eru sum oftast einfaldari enn vit halda.
Skemtiligt, hugvekjandi, rørandi og viðkomandi. Ein leikur sum hevur gingið 20 ár á Broadway, og er sýndur í 14 ymiskum londum – Føroyar eru nummar 15! Umsett leikin hevur Teater Grugg
Leikari: Jákup Dahl
Leikstjóri: Ria Tórgarð
Teknikkur: Árni Baldvinsson
Umsiting: Súsanna Tórgarð
Samskipari: Karin Djurhuus
Atgongumerki eru at fáa á www.atgongumerki.fo og á tlf. 228875, ella við dyrnar ein tíma undan sýning.


text:
There are a few ‘must sees’ when you come to Nólsoy:
The Village Museum
Be sure to the village museum at Brunn. The place has no official opening hours, so book in advance. The museum gives an interesting picture of the development of the Faroese society from the 17. century to the beginning of the 20. century. The entrance-fee for the Village Museum is 50 kr per person – and this price includes a friendly guide (no, we do not hire unfriendly guides, they are all naturally friendly – most people are).
Diana Victoria
In the basement of the Tourist Information you can see the boat Diana Victoria, that the local hero Ove Joensen rowed with from Nólsoy to Denmark in 1986. Owen Amos wrote a great article about Ove for BBC, check it out here. There is no actual fee to see the boat, but we are trying to raise money for the swimming pool that Ove promised the kids in Nólsoy (yes, they are all grown ups now, but there are plenty of new kids, and adults like swimming to) – so we hope that you will make a donation to the collection box in the boat. It is possible to see the boat whenever the Tourist Info is open. In the summer time we are open from 10-17. If you want one of our lovely guides to show you the boat, this can be arrange in or outside of our opening hours. The price for the guide is 400 kr for the group.
The Local Craft’s Shop
Pakkhúsið is an old grocer’s shop from 1902, a time in when sugar and flour were sold by weight, soap arrived in barrels and sweets were sold in twists. In this cosy shop, various handmade articles and local delicacies, produced on the island, are sold.
We have not jet received the opening hours for this summer, but contact us and we will arrange something.
For further questions and bookings write us an e-mail at info(at)visitnolsoy.fo or give us a call (+298) 527060.
//EN
//FO
Um hetta er fyrstu ferð tú ert í Nólsoy, so eru nøkur støð tú átti at vitja. Ert tí í Nólsoy fyri aðru ella kanska sjeyoghálvfemsindu ferð, og tú enn ikki hevur vitja hesi støðini… ja, so er rætta løtan kanska beint nú.
Húsini við Brunn
Bygdasavnið við Brunn vísir menningina av føroyska samfelagnum frá 17. Øld fram til byrjanina av 20. øld. Bygdasavnið hevur ongar upp og afturlatingartíðir, men tað ber altíð til at fáa okkum at leggja eina vitjan til rættis. Prísurin fyri vitjanina á bygdasavninum er 50 kr fyri hvønn – og hetta er við fryntliga ferðaleiðaranum!
Diana Victoria
Í kjallaranum hjá Kunningarstovuni stendur Dianu Victoria, sum lokala hetjan Ove Joensen róði við til Danmarkar í 1986. Owen Amos skrivaði fyri BBC í 2015 eina góða grein um Ova, tað ber til at lesa hana her. Tað kostar einki at vitja Dianu Victoriu, men vit savna enn inn til ein svimjihyl til børnini í Nólsoy, so vit vóna at tú leggur títt ískoytið í sparibússuna í bátinum. Um summarið hevur Kunningarstovan opið frá 10 til 17, og tá er altíð møguligt at vitja Dianu Victoriu. Um tit vilja hava ein av okkara dugnaligu ferðaleiðarum við, at greiða tykkum frá spennandi søguni, ella um tit hava hug at vitja bátin uttanfyri vanligu vitjunartíðina, so er prísurin fyri hetta 400 kr (fyri bólkin).
Heimavirkið
Pakkhúsið er bygt í 1902. Tað er ein gamal bygdahandil við skivu beint innanfyri hurðina og vøruhillum á vegginum aftanfyri. Pakkhúsið er frá teirri tíðini, tá ið sukur og mjøl vórðu seld í leysari vekt, sápan kom í tunnum og bomm fóru í kramarhús. Í dag heldur Heimvirkið til í hugnaligu handilshølunum. Á heimavirkinum verða ymiskir heimagjørdir lutir, ið eru virkaðir á oynni seldir.
Upplatingartíðirnar fyri summarið eru enn ikki kunngjørdar, men vendi tykkum til okkara og vit kanna hetta fyri tykkum.
Um tit hava spurningar ella hava hug at bíleggja, so eru tit altíð vælkomin at seta tykkum í samband við okkum á info(kurla)visitnolsoy.fo ella 527060.


text:
EFFO: HB - 07 Vestur 2-0
Vit taptu fyrsta dystin í EFFO-deildini í ár, í dag í Havn móti HB. Eftir ein vánaligan fyrra hálvleik, hevði heimaliðið uppiborið sigurin, men vit tóku okkum upp í 2. hálvleiki, og trýstu teir hart, men fingu tó einki burturúr.
Byrjanaruppstillingin: Ivan Stojkovic; Sigtór A. Petersen, Sølvi Egilsson, Petter Bjørlund, Torstein Mýlingstind; Høgni E. Nielsen (Tór-Ingar, 85.), Martin Tausen (Gunleif, 69.); Janus S. Samuelsen, B. Søren Nielsen, Holgar Durhuus (Jóannis, 90.) Ken Fagerberg.
Eyka: Silas Eyðsteinsson, Gunleif Magnusarson, Tór-Ingar Akselsen, Niels Mouritsen, Rói Hansen, Jóannis á Steig, Petur G. Dalbø.
Tað bleiv ein sjokk-byrjan uppá tilveruna í EFFO-deildini. Bert tríggir minuttir vóru farnir, eitt innlegg kom inn í brotsteigin, vit klareraðu, men ikki nóg langt burtur, og so hamraði ein HB-ari bóltin í horni. Sera flott mál, men skuffandi at eingin av okkara var nær nokk til at forstýra málskjúttan, sum fekk alt ov nógva tíð og pláss.
Løtu seinni var aftur um at verða galið. Innlegg kom og ein havnamaður skallaði, men Ivan diskaði upp við einari fantom-bjarging, tí fyrstu í dag. Tann næsta kom umleið hálvan fyrra hálvleik, tá Ivan aftur mátti strekkja hvørja lykkju. Ímillum hesar báðar høvdu vit fyrra møguleikan í fyrra hálvleiki. Tað var Holgar, ið royndi seg við saksasparki, men bólturin fór ov høgt og lendi á nettakinum.
Eftir knappan hálvan tíma fingu vertirnir seinna málið. Vit høvdu nógv fólk frammi, og so kontraðu teir. Tað tóktiskt sum um vit høvdu stýr á støðuni, men so fekk einsamalli HB-arin brádliga fatur á bótltinum, og, einsamallur við Ivan, lobbaði hann ísakaldur uppum.
Vit høvdu ein dupultan møguleika áðrenn hálvleik. Eftir horna var panikkur í HB-verjuni, og bólturin endaði hjá Søren. Úr einum 10 metrum smekkaði hann til, men rakti í kroppin á einum verjuleikara. Høgni fekk returin, men aftur var eitt HB-bein fyri.
Fyrri hálvleikur endaði 2-0, men eftir málmøguleikum kundi lættliga verði 4-0. Ivan vildi tað tó øðrvísi.
Vit gjørdu nakrar taktiskar tillagingar í hálvleikinum og tað sá betur út beinanvegin. Vit høvdu eisini fult kontroll á nærum allan annan hálvleik, bert tvær ferðir eyðnaðist HB at spæla seg til kontra, men fingu einki buturúr, hóast møguleikarnir vóru stórir, og so eitt fríspark í 49. minutti, sum rakti yvirleggjaran.
Tá 2. hálvleikur var 10 minuttir gamal, fingu vit okkara fyrsta stóra møguleika. Vit vunnu bóltin í egnari verju, umstillaðu skjótt og Ken fekk bóltin um miðjuna. Søren setti fulla ferð á og fekk bóltin djúpt. Hann fintaði til vinstru og trekti innyvir um brotsteigarmarkið og skjeyt móti handaru stong. Gott avrik, men beint framvið.
10 minuttir seinni vóru tað okkara menn í høgru, sum gjørdu avprøvaðu HB-verjuna. Torstein kom inn í brotsteigin afturi við baklinjuna og smekkaði flatt innfyri. Málverjin fekk beint bóltin til horna.
Tá 2. hálvleikur var næstan hálvrunnnin lupu allir 07 Vestur-fjeppararnir á føtur. Janus fekk fekk rúm framman fyri brotsteigin og snúraði eit einastandandi skot móti handara horni. Bólturin sang í stongini og uppá tvørs aftanfyri málverjan, men inn fór hann ikki.
Í 75. minutti varð tað Høgni, sum fekk møguleikan. Sigtór gjørdi til reiðar at leggja innlegg, men snýtti allar og avleveraði ímillum tveir verjuleikarar til Høgna. Staddur inni í brotsteiginum smekkaði hann til, men beint á málverjan.
5 minuttir fyri leiklok høvdu vit aftur stóran møguleika at minka um munin. Søren fekk eina góða sending og smeyg sær framvið verjuleikaranum og skjey, men málverjin hálvbjargaði. Tór-Ingar fekk returin og siktaði móti handara horni, men ein verjuleikari fekk skalla vekk av strikuni.
Síðsta uppspælið til møguleika áttu vit eisini. Vit spældu upp í høgru, Torstein til Holgar fram við síðulinjuni. Holgar tók bóltin við sær og setti ein mann av. Haðani legði hann bóltin til Søren, sum datt inni í brotsteiginum. Rópt bleiv um brotspark, men dómarin lat ikki um vón.
Samanumtikið høvdu vit heilt víst uppiborið at fingið mál burturúr møguleikunum, vit høvdu. Kanska enntá fleiri. Tað skerst tó ikki burtur, at uttan brøgdini hjá Ivan í málinum, høvdu vertirnir eisini fingið eitt ella tvey afturat. Samanlagt kunnu vit sostatt ikki klaga um úrslitið.
Sunnudagin um eina viku skulu vit aftur í eldin. Mótstøðuliðið er suðringar, sum fingu sera góða byrjan uppá kappingarárið, við 2-1 sigri á ÍF.


text:
Nr. 106 10. juli 2017
Kunngerð um treytir hjá kapitalfeløgum í sambandi við skráseting av umbýtiligum skuldarbrøvum í einari virðisbrævamiðstøð
Við heimild í § 172 og § 319, stk. 4 í løgtingslóg nr. 73 frá 31. mai 2011 um parta- og smápartafeløg verður ásett:
§ 1. Fyri umbýtilig skuldarbrøv, ið eru upptikin til handils á einum reguleraðum marknaði, og sum eru givin út gjøgnum eina virðisbrævamiðstøð, skal høvuðsleiðsla kapitalfelagsins tryggja, at virðisbrævamiðstøðin alt fyri eitt fær fylgjandi upplýsingar og broytingar í hesum:
1) Navn, adressa og v-tal hjá kapitalfelagnum.
2) Samlaða lánsupphæddin við upplýsing um tal av skuldarbrøvum og stødd á pørtunum.
3) Rentutreytir og gjaldstreytir.
4) Ta løtu, tá umbýtið fer fram.
5) Møguligar serligar treytir.
Stk. 2. Áðrenn ta løtu, har umbýtið av skuldarbrøvum kann fara fram, skal høvuðsleiðsla felagsins fráboða virðisbrævamiðstøðini um umbýtingarkurs og broytingar í hesum.
Stk. 3. Umbýtilig skuldarbrøv kunnu ikki gevast út gjøgnum eina virðiðsbrævamiðstøð, áðrenn kapitalfelagið er skrásett hjá Skráseting Føroya.
Stk. 4. Í sambandi við avgerð sambært § 167 í løgtingslógini skal høvuðsleiðsla felagsins tryggja, at møgulig fortekningsrættindi verða skrásett í virðisbrævamiðstøðini við upplýsing um, hvussu nógv fortekningsrættindi krevjast til tekning av nýggjum umbýtiligum skuldarbrøvum.
Stk. 5. Eru umbýtiligu skuldarbrøvini ikki fult inngoldin, skal høvuðsleiðsla felagsins skipa fyri, at hetta verður skrásett í virðiðsbrævamiðstøðini.
§ 2. Kapitalfelagið rindar allar útreiðslur í sambandi við útskriving av umbýtiligum skuldarbrøvum í eini virðiðsbrævamiðstøð. Felagið skal gera avtalu við ein ella fleiri konturekandi stovnar um, at rættindahavararnir fyri rokning felagsins kunnu:
1) fáa teirra umbýtiligi skuldarbrøv skrivað upp og goymd har og
2) fáa fráboðan um umbýting, gjalding o.tíl. umframt árligt kontoúrrit.
Stk. 2. Fyri vinningsgevandi umbýtilig skuldarbrøv skal rættindahavarin fyri rokning felagsins eisini hava fráboðan um vinning o.tíl.
Stk. 3. Rættindahavarin hevur rætt til sjálvur at tilnevna ein kontuførandi stovn, sum, fyri rokning felagsins, røkir tær uppgávur, sum nevndar eru í stk. 1 og 2, um stovnurin mótvegis felagnum átekur sær uppgávurnar fyri sama kostnað, sum felagið annars skuldi goldið til tann stovn, ið felagið hevur gjørt avtalu við.
§ 3. Skulu umbýtingarligu skuldarbrøvini framyvir gevast út gjøgnum eina virðisbrævamiðstøð, skal felagið alt fyri eitt geva virðisbrævamiðstøðini tær upplýsingar, sum eru nevndar í § 1.
Stk. 2. Umbýtiligu skuldarbrøvini hjá felagnum skulu latast inn til ein kontuførandi stovn á tann hátt, ið fyrisettur verður í innkallingini frá virðiðsbrævamiðstøðini. Rættindahavarin og felagið skulu geva tær upplýsingar, ið eru fyrisettar í innkallingini.
Stk. 3. § 63 í løgtingslógini er tilsvarandi galdandi fyri umbýtilig skuldarbrøv.
§ 4. Brot á hesa kunngerð verður revsað við sekt.
§ 5. Henda kunngerð kemur í gildi 1. januar 2018.
Stk. 2. Samstundis fer úr gildi bekendtgørelse nr. 1383 af 11. december 2007 for Færøerne om selskabers forpligtelser ved registrering af børsnoterede konvertible gældsbreve i Værdipapircentralen.
Uttanríkis- og vinnumálaráðið, 10. juli 2017
Poul Michelsen (sign.)
landsstýrismaður
/ Herálvur Joensen (sign.)


text:
Útflutningurin 775 mió. kr. og innflutningurin 560 mió. kr. í januar
vinna16-03-2017 - 14:44 - Jóanis Nielsen
Útflutningurin í januar í ár var 775 mió . kr., tað eru góðar 100 mió. fleiri enn í januar í fjør. Meginpartin av hesum vøkstri eiga makrelur, sild, laksur og toskur.
Innflutningurin í januar í ár var 559 mió. kr., tað eru 19 mió. meir enn í januar í fjør. Um vit ikki telja skip og flogfør við, var vøksturin 83 mió. kr.
Útgreinað og dagførd hagtøl um útflutningin og innflutningin eru at finna í hagtalsgrunninum her.


text:
Orð: Símun av Skarði
Lag 1: Regin Dahl
Lag 2: Hamburg 1690
Lag 3: Niels Midjord
1. Tann Guð, sum valdar ævum øllum
og mansins dagar hevur talt,
hin sami, sum á Sinai fjøllum
læt ljóða: «Tú skalt ei, tú skalt!»
– hann árið eitt nú enda læt
og leggjast míni lívstíð at.
2. Hvat er eitt ár, ein mansins aldur
í øldum øllum ótaldum?
Hvat er ein maður einsamaldur
í endaleysa rúminum?
Eitt fon, ið hvørvur burt sum hjóm,
men Guð er út um tíð og rúm.
3. Tó sær hann meg, sítt barnið veika,
hans eyga altíð vaka man,
og tá ið ódnir um meg leika,
hans faðirhond best hjálpa kann;
tí var eg tryggur síðsta ár,
mær fylgdi sjálvur faðir vár.
4. O, undur størsta, gleði mesta!
at Guð, sum valdar rúmi, tíð,
mær foni lítlum, gav hitt besta –
gav boðskapin, tey orð so blíð:
«Tú ert mítt barn, eg faðir tín,
um ævir allar ert tú mín!»
5. Hvat nýggja árið vil mær veita,
tað fjalt og dult er fyri mær.
Men, Guð mín, eg vil á teg heita
og biðja eina bøn av tær:
Lat verk mítt, lítið ella stórt,
til tína æru verða gjørt.
6. Mín Guð, sum valdar ævum øllum
og av ger mansins dagatal,
tú varði væl mín fót frá føllum
ta stuttu stund, eg liva skal.
Og kallar tú meg heim til tín,
so leið meg, kæri faðir mín.


text:
Fyrst í sendingini tosa vit við hjúnini Annu og Símun Pætur á Torkilsheyggi, í samband við Logos-Hope-Vikuna, sum er hesa vikuna, har ljós verður varpa á trúðboðara skipið Logos Hope og tænastuna hjá OM v.m. Síðani hoyra vit Poul Færø í sendingini um Kol. Kap. 1, um trúnna, “….vit hava hoyrt um trúgv tykkara á Kristus Jesus og kærleikan tit hava til øll hini heiløgu…”
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Her er ein rúgva av greinum, ið eg havi skrivað seinasta áratíggið. Flestu greinarnar eru longri kronikkir ella viðmerkingar, men eisini eru nøkur ummæli og røður at finna. Greinarnar eru ikki altíð orðarætt sum prentaðu útgávurnar. Ynskir tú at citera, verður um gjørligt víst til prentaðu útgávuna fyri at finna røttu kelduávísingina. Longri brot mugu ikki endurgevast ella útgevast uttan loyvi. Tó kunnu greinarnar verða kopieraðar til egna nýtslu ella til undirvísing.
Saturday, July 28, 2007
Gerið Sandoyartunnilin áðrenn Skálafjarðartunnilin
Stríðið stendur í løtuni millum tey, ið vilja hita búskapin enn meiri og tey, ið vilja køla búskapin av. Men stríðið stendur eisini ímillum tvær risaverkætlanir, Skálafjarðartunnilin og Sandoyartunnilin, ið heldur skulu gerast í dag enn í morgin. Tað er eingin ivi um, at talan í báðum førum er um tvær stak visjónerar og samfelagsgagnligar verkætlanir, ið koma at knýta samfelagið enn meiri saman og harvið at økja bæði arbeiðs- og bústaðarmarknaðin.
Við hesum báðum verkætlanum verða Føroyar uppaftur meiri knýttar saman. Við hesum báðum tunlum búgva 90 % av øllum føroyingum minni enn ein tíma frá hvørjum øðrum, og 85 % av øllum føroyingum búgva minni enn ½ tíma frá Tórshavn. Tá eru Føroyar (minus Suðuroy) ein stórur býur. Bygdirnar og býirnir eru tá býlingar í stóra og dynamiska føroyska “netverksbýnum”.
Bæði Skálafjarðartunnilin og Sandoyartunnilin eiga at verða gjørdir. Spurningurin er bara nær.
Sandoyartunnlin meiri átroðkandi
Tað er ein avgerandi munur á Sandoyartunlinum og Skálafjarðartunlinum. Skálafjarðartunnilin er í stóran mun ein luksusverkætlan, ið ikki er átroðkandi, men sum er “nice to have”. Sandoyartunnilin er hinvegin ein “need to have” verkætlan, ið við 100 % vissu* kann bjarga einum avbyrgdum lokalsamfelagi, ið í dag liggur í andaleypi.
Út frá einum rættvísissjónarmiði er eingin ivi um, at Sandoyartunnilin – sjálvandi – skal koma áðrenn Skálafjarðartunnilin, um ábyrgdarfullir politikara koma til ta niðurstøðu, at samfelagsbúskapurin ikki tolir báðar verkætlanir í senn. Harumframt er tvingandi neyðugt, at Sandoyartunnilin verður gjørdur, áðrenn Føroyar møguliga verða lagdar saman í eitt valdømi. Verða Føroyar eitt valdømi, verður væntandi munandi truplari at fremja risaverkætlanir til gagns fyri útjaðaraøki, snøgt sagt tí tað væntandi verða færri útjaðarapolitikarar.
Sandoy kann økjast í virði
Men tað eru eisini aðrar orsøkir, ið tala fyri, at Sandoyartunnilin eigur at gerast skjótast gjørligt. Tað eina er, at ein flogvøllur í Søltuvík harvið kemur at liggja sera nær við høvuðsstaðin, soleiðis at Tórshavnar kommuna sleppur undan øllum tonkum um at lata dýrabara lendið í Kirkjubøhaga til ein larmandi og plásskrevjandi flogvøll. Kirkjubøhagi verður nógv betri nýttur sum framtíðar bústaðarøki og frítíðarøki.
Eitt annað er, at Sandoyggin – serliga Skopun – í sær sjálvum verður eitt frálíkt uppland til Tórshavnar kommunu. Tað er eitt faktum, at tað er sera stórur bústaðartørvur í Tórshavn, og at hetta skapar eina príslegu, ið trýstir fólk út úr Havnini – tann sokallaða “push-effektin”.
Skopun kemur at vera nærri við Tórshavn enn Kollafjørður, og av tí at Tórshavnar kommuna eftir øllum at døma ikki hevur áhuga í at menna Kollafjørð á bústaðarøkinum, vil menningin náttúrliga fara suður um Skopunarfjørð**. Sum nú er gera kommunur sum Sandavágs, Kvívíkar og Sunda kommunur sær dælt av push-effektini frá Tórshavnar kommunu, men við einum Sandoyartunli verður Sandoy – serliga Skopun – knappliga tann mest upplagda “forstaðskommunan”. Umframt hetta verður gjørligt at menna vinnulívið í Sandoynni munandi, hóast ein stórur partur av sandoyingum væntandi koma at arbeiða í Tórshavn.
Hetta kemur í sær sjálvum at merkja, at húsa- og lendisprísir fara at økjast munandi, og at grundstykki fara at ganga sum heitt breyð, um kommunurnar væl at merkja megna at útstykkja nóg skjótt. Tað er neyvan av leið at meta, at fastognarvirðið á Sandoynni kann meiri enn tvífaldast – helst bæði trý- ella ferfaldast – um Sandoyartunnilin verður veruleiki, serliga tí at fleiri øki verða bygd, men eisini tí at prísurin økist. Væntandi fara bæði úrtøkan og fólkatalið í oynni samsvarandi at eksplodera, serliga í Skopun, ið sjálvandi kemur at verða høvuðsstaður í Sandoynni. Verður Sandoyartunnilin gjørdur, er tað einans ein spurningur um fá áratíggju, áðrenn Skopun er vorðin býur***.
Íløgan í Sandoyartunnilin kemur at vinna seg innaftur gjøgnum eina markanta virðisøking av Sandoynni. Sandoyartunnilin er ein vinningur fyri Føroyar sum heild.
Skálafjarðartunnilin eisini góð íløga
Sandoyartunnilin eigur at gerast áðrenn Skálafjarðartunnilin. Men hetta merkir ikki, at Skálafjarðartunnilin ikki eisini er ein frálík íløga. Um búskapurin toldi tað, høvdu Føroyar havt stóran vinning av hesi verkætlan, hóast vinningurin als ikki er so markantur sum vinningurin við Sandoyartunlinum.
Tey økini, ið koma at vinna mest við Skálafjarðartunlinum, eru økini sunnast á Skálafirði, men eisini eystari partur av Eysturoy og Norðoyggjar vinna nógv við hesum tunlinum. Men partvíst hava hesi økini longu nú fast samband við Havnina, og partvíst klára hesi økini seg væl uttan Havnina. Eysturoy og Norðoyggjar eru búskaparligu lokomotivini í føroyskum búskapi, og samlað sæð er alt hetta økið ein býur í sær sjálvum, ið nærum er sum Tórshavn til støddar. Tað er eingin vanlukka fyri Landnyrðingsføroyar, um Skálafjarðartunnilin bíðar eini 10 ár. Men tað er ein vanlukka fyri Sandoynna, um Sandoyartunnilin ikki kemur skjótast gjørligt.
Sandoyartunnilin er “need to have”. Skálafjarðartunnilin er “nice to have”. Hetta eiga politikararnir at ásanna, og raðfestingin av verkætlanunum eigur at fremjast sambært hesum rationali.
* 100 % vissu, um so er, at Føroyar sum heild ikki fáa ein búskaparligan niðurtúr.
** Alt eftir hvussu høgt nýtslugjaldið fyri tunnilin verður.
*** Ein váði er, at sandoyingar byrja at stríðast innanhýsis um hvørt Skopun ella Sandur skal vera høvuðsstaður í Sandoynni – á sama tápuliga hátt sum tvørámenn og vágbingar stríðast innanhýsis. Hetta stríðið kann forða fyri framburðinum í oynni. Hóast Sandur søguliga er høvuðsstaður í Sandoy, er eingin ivi um, at sandoyingar framyvir eiga at satsa upp á Skopun.
Sámal Matras Kristiansen, samfelagsfrøðingur
No comments:
Valið millum arbeiði og frítíð
Prentað sum kronikk í Dimmalætting 4. august 2017 Í løtuni hava nógvir føroyingar summarfrí. Dagligu pliktirnar eru lagdar til síðis na...
-
Føroyar hava hesi seinastu árini upplivað ein stóran vøkstur innan ferðavinnu, og líkt er til, at hesin vøkstur fer at halda fram. Politika...
-
Í 2008 snúði løgtingsvalstríðið seg m.a. um betri umstøður til miðnámsskúlar. Hóast summi vóru ónøgd, vóru tey flestu tó fegin, tá hetta kj...
-
Tungoljuroykur í Fuglafirði og Runavík. Skipasmiðuhøll á Skála. Bingjuhavn í Tórshavn. Stóreldur á Tvøroyri. Dømini um óhepnar avleiðingar ...


text:
Skeiðið á Bókasavninum við Løkin, har børn og ung hava lært at forrita, eydnaðist so mikið væl, at avgjørt er at halda fram í nakrar vikur aftrat. Eisini er avgjørt at byrja nýtt skeið komandi heyst.
Síðani í september í fjør hava millum 30 og 40 børn og ung gingið til skeið at læra at forrita. Tey hava møtt á Bókasavninum við Løkin hvønn hósdag frá kl 16.00 – 18.00. Fýra sjálvboðin KT-fólk, sum arbeiða í føroysku KT-vinnuni, hava vegleitt og lært frá sær. Seinasti dagur í hesum skeiði var 29. januar.
Eftirmetingin er góð
Eftirmetingin er sera positiv. Undirvísarar hildu at luttakararnir vóru sera ágrýtnir og møttu trúfast. Hóast tað var ymiskt, hvussu stór framstig luttakararnir gjørdu, so hava øll fingið eitt ávíst innlit í hvat forritan er. Og øll hava fingið møguleikan at menna sínar KT-førleikar, og at fáa nýggjar vinir við KT-áhugamálum. Fyriskiparar og bókasavnið hava eisini merkt eina sera dygga undirtøku og stuðul frá foreldrum og borgarunum sum heild. Nógv hava róst og víst takksemi um forritanarskeiðið, sum er eitt øðrvísi tilboð, enn tey vanligu innan ítrótt og tónleik.
Samanumtikið kann tí sigast, at skeiðið í forritan var sera væl eydnað. Bæði luttakarar og undirvísarar lærdu nógv, og hava fingið áræðið at halda fram. Bókasavnið fegnast um undirtøkuna, og um at hava víst á, at tørvur er á frálæru innan hetta øki til børn og ung. Eisini fegnast bókasavnið um alla vælvild og stuðul, sum tiltakið hevur fingið frá øllum samstarvspartum. Skúlin við Løkin hevur bjóða skúlastovur og teldur til skeiðið, Mentamálaráðið hevur stuðla peningaliga úr grunninum ´Stuðul til mentan til børn og ung´. Fjølmiðlar hava borið tíðindi og viðgjørt skeiðið, og soleiðis er boðskapurin um tørvin á hesum tilboði vorðin miðlaður og staðfestur.
Búmerki og hettutroyggjur
Luttakararnir hava kappast um at gera eitt búmerki og navn til forritanartoymið. Fleiri uppskot vóru, og avgjørt var at kalla hópin CodeZone. Code er enska orðið fyri forritan og Zone sipar til staðið, sum í hesum føri er bókasavnið. Navnið og búmerkið hevur Ari Hansen í 9. flokki av Toftum gjørt. Tann síðsta dagin fingu luttakararnir eisini hvør sína hettutroyggju við búmerkjum á. Tað var KT-fyritøkan Formula, sum vildi stuðla skeiðinum, og hevði játtað at rinda fyri hettutroyggjurnar.
Code Zone heldur fram
Tá fyriskipararnir høvdu eftirmetingarfund vóru teir á einum máli um, at hetta var eitt sera gott og kærkomið tilboð til børn og ung við áhuga fyri forritan. Sjálvt skeiðið var eisini væl eydnað. Undirvísararnir hava gjørt sær nakrar royndir, sum teir fegnir vildu byggja víðari á. Teir hildu eisini, at tað var nokkso endaleyst bara at sleppa luttakarunum nú. Tí hava teir avgjørt í fyrstu atløgu at bjóða teimum, sum frammanundan hava luttikið, at halda fram í nakrar vikur fram til páskar.
Nýtt byrjanarskeið í heyst
Av tí at bæði undirvísarar og luttakarar eru so eldhugað, so hevur Bókasavnið við Løkin avgjørt at arbeiða fram ímóti at bjóða nýtt byrjanarskeið út í september. So tey, sum ikki sluppu við hesuferð, fáa væntandi møguleikan eftir summarfrítíðina. Bókasavnið kunnar um sítt virksemi á heimasíðuni www.lokin.fo
EksternLeinkja2: http://www.lokin.fo


text:
Runavíkar kommuna fer í næstum at viðgera eina framtíðar ætlan fyri Skálafjørðin, sum m.a. fevnir um eitt uppskot um at leggja økið innanfyri Skála av til eina framtíðar oljuútgerðarhavn.
Vegamót
Góð 10 ár eru farin, síðani fyrsta oljuboringin varð á føroyska landgrunninum, og samtíðis er hetta eisini eitt vegamót fyri oljuhavnina í Runavík, ið hevur hýst virkseminum í sambandi við allar átta brunnarnar, sum eru og verða boraðir.
Oljan.fo hevur vitjað í Runavík fyri at frætta, hvussu gingist hevur og hvørjar ætlanir eru fyri framtíðina. Vit fara komandi dagarnar at tosa við eitt nú borgarstjóran og havnameistaran í Runavík um, hvat hendir um eitt stórt kolvetnisfund verður gjørt í næstum.
Tað er tó ov tíðliga at seta spakan í til eina risastóra framtíðar oljuhavn á Skálafjørðinum, tí enn verður bíðað eftir tí fyrsta stóra oljufundinum, men í Runavík sanna tey orðatakið "Heldur fyrivarin enn eftirsnarin", og tí eru tey so smátt farin at fyrireika seg uppá eina vónandi spennandi oljuframtíð.
Skuldi tað hent, at kolvetni verða funnin í stórum nøgdum á føroyska landgrunninum og hetta fer at hava við sær stórt virksemi er greitt, at neyðugt verður við eini munandi størri oljuútgerðarhavn enn henni í Runavík.
Nøktar tørv mong ár aftrat
Og hetta eru politikarar og embætisfólk í Runavíkar kommunu fult greið yvir. Hóast oljuhavnin har nøktar verandi tørv, og uttan iva fer at gera tað í mong ár enn, so eru borgarstjórin og havnameistarin á einum máli um, at tað er rætt longu nú at fyrireika seg til møgulig stór oljufund.
Tað er so eisini orsøkin til, at kommunan hevur fingið gjørt eina kanning, hvussu Skálafjørðurin best kann fyrireika seg til eina møguliga framtíðar oljuvinnu.
Oljan.fo skilur, at partur av hesi kanning eisini fevnir um at peika út eitt væl egnað øki til eina framtíðar oljuhavn. Og er slíkt øki við at verða sett út í kortið. Talan er um økið innan fyri Skála. Her er stórt uppland, ið kann gerast til eina oljuútgerðarhavn. Tað liggur so eisini sera væl fyri, tí í grannalagnum er bæði dokk og skipasmiðja og maskinverkstaður, alt nakað, sum ein framtíðar oljuhavn fer at fáa brúk fyri. Umrødda ætlan skal í næstum viðgerast í býráðnum.
Lesið eisini komandi samrøður við Magnus Rasmussen, borgarstjóra og Tórbjørn Jacobsen, havnameistara.
Myndir
Tríggir av høvuðsspælarunum í oljuvirkseminum í Runavík, Magnus Rasmussen, borgartjóri, Tórbjørn Jacobsen, havnameistari og Eli Lassen, stjóri á Atlantic Supply Base. Myndatøka oljan.fo/Jan Müller
Økið innan fyri Skála, sum í framtíðini møguliga fer at hýsa eini stórari oljuútgerðarhavn.
Ein hugsað ætlan fyri eina framtíðar oljuhavn, sum varð sett út í kortið fyri mongum árum síðani av øðrum enn teimum, sum nú ráða fyri borgum. Teknað hevur Rúni Abrahamsen, arkitektur.
(oljan.fo/Jan Müller)


text:
Innbjóðing til ókeypis húðskanning og hugnakvøld
Aftur í ár ger Beauté Pacifique ókeypis húðskanningar hjá SIRI.
Hósdagin til leygardagin 11.-13. juni bjóða vit tær inn á gólv hjá SIRI at fáa ókeypis húðskanning og samstundis royna og hoyra um serstaku Beauté Pacifique húð- og kropsrøktarrøðina.
Hesar dagar eru Beauté Pacifique vørur -20%!
Hugnakvøld
Hóskvøldið 11.juni er hugnakvøld í SIRI. Tilde frá Beauté Pacifique heldur ein fyrilestur um húðrøkt og um røðina frá Beauté Pacifique. Eisini bjóða vit lekkurt ábit: ginger ale punch, heimabakað breyð við pesto, sukurfríar køkur og clipper kaffi og te. Atgongumerki kunnu fáast fyri 50kr. hjá SIRI og øll vitjandi fáa ein Goodie-Bag.
Avmarka pláss, so skunda tær at ogna tær eitt atgongumerki.
Hví skanna húðina? Fyri at finna røttu vøruna júst til tína húð, viðmæla vit, at tú fært ein húðskanning. Hetta fyri at framleiða eina ultraljóðmynd av tíni húð og soleiðis staðfesta, hvussu húð tín hevur tað og hvat slag hon er.
Síðan ráðgevur ein serfrøðingurin frá Beauté Pacifique tær um hvørjar vørur best kunnu hjálpa tær at uppbyggja elastikkin og collagen-fibrini í húðini og soleiðis fáa hana at síggja 10 ár yngri og sunnari út.
Eftir at hava fingið tína skanning, ber til at gerast limur í okkara Beauté Pacifique viðskiftabólki. Tá tú so verður skannað/ur aftur í framtíðini, ber til at samanbera myndirnar við áður framdar skanningar. Eisini verða øll tíni keyp skrásett, so hvørja ferð tú hevur keypt fyri 3000kr, kanst tú velja tær eina vøru frá Beaute Pacifique ókeypis.
Beauté Pacifique hevur fyrr verið í handlinum og gjørt húðskanningar. Nú ber til hjá teimum, ið lótu seg skanna, samanbera húðina tá og nú.
Minst til at fríggjadagin 12. juni er Mentanarnátt og nógv góð tiltøk eru í býnum. Vit gera altíð nógv burturúr at fáa dagin so hugnaligan sum gjørligt og bjóða øllum, sum koma inn á gott okkurt leskiligt og eina góða hugnaliga uppliving.
Øll tey, ið eru áhugaði, kunnu bíleggja tíð til húðskanning á tlf. 316610, støkka inn á gólvið ella við at senda teldupost til siri@siri.fo
Vit síggjast
Vinaliga
Siri Eysturoy


text:
Stóra Pakkhús
Stóra Pakkhús er eitt sera spennandi hús, sum verður brúkt til alskyns endamál.
Læs resten →
Leygarkvøldið 11. mars verður árliga Harraborðhaldið í Stóra Pakkhúsi.
Læs resten →
Leygarkvøldið 12.mars kl. 21:00 verður skipað fyri einari spennandi spurnakapping í Stóra Pakkhús í millum arbeiðspláss, eindir og stovnar í Vági.
Læs resten →
Leygardagin 27. februar verður árliga Harraborðhaldið í Stóra Pakkhúsi. Og atgongumerkini verða seld í Stóra Pakkhúsi fríggjakvøldið 19. februar kl. 17.
Læs resten →
Árliga Harraborðhaldið í Stóra Pakkhúsi verður leygarkvøldið 27. feb. 2016.
Læs resten →
Leygarkvøldið 19. des. verður BARR – Quiz við Dagfinn Olsen kl 22:00 Tema: Jól & nýggjár. Og frá uml. kl. 00.00 spælir og syngir Ingi Poulsen.
Leygarkvøldið 28. nov. spæla teir báðir vælumtóktu Brian John Huges og Sigmar Sørensen, góðan og festligan barr-tónleik.
Hvørt fríggjakvøld frá kl. 17 til kl. 19 er Fimm’ari í Stóra Pakkhúsi. Harumframt er eisini fast opið frá kl. 22 til kl. 04 hvørt fríggjakvøld og hvørt leygarkvøld.
Læs resten →
BARR-QUIZ og LIVE-tónleikur í Stóra Pakkhúsi leygarkvøldið 14. nov.
Læs resten →
Jólabryggið hjá Føroya Bjór kemur fríggjadagin 6. november. Eins í fjør fara vit at gera nakað burtur úr J-degnum.
Læs resten →


text:
Eg havi altíð arbeitt, hóast eg havi gingið í skúla. Men tá eg byrjaði at lesa á universitetinum, helt eg at tað var umráðandi at hava hundrað prosent fokus á skúlanum. Men nú er tíðin komin til at finna mær... Continue reading →
Fyri at tað skuldi verða 100% rættvíst hvør vinnarin bleiv, valdi eg at nýta www.randompicker.com til at finna vinnarin. Eg taldi hvussu nógv høvdu luttikið í kappingini, tastaði talið inn og síðani bleiv eitt tilvildarligt tal drigið. Hetta talið bleiv... Continue reading →
The story of my life! Eg elski mín lesna, men viðhvørt er tað so møtumikið at fara í gongd við skúlatingini, at eg heldur lati vera. Hetta er ikki gott.. Men hvat vanta tey? 300 síður at lesa um vikuna.... Continue reading →
Mær dámar væl at endurskapa okkurt sum eg kanska ikki eri so glað fyri longur. Sum kjólin eg keypti í seinasta summar. Mær dámar so væl blómumynstrið, men tað er okkurt við sniðinum, sum ger at eg sjálvdan brúki hann.... Continue reading →
Hygg inná síðuna hjá SukurSøtt á facebook, fyri at síggja nærri um hvussu tú kanst vera við í kappingini, um tvey atgongumerkir. Mítt Land er ein konsert dagur sum verður í Amager Bio í Keypmannahavn. Fleiri av fremstu føroysku nøvnunum,... Continue reading →
Áhh eg elski at síggja stjørnurnar á “the red carpet” (á føroyskum “reyaða langmotta, gólvdregil, langteppi) so eg haldi meg til tað enska! “Emmys 2016” var í nátt og tað er ein av heilt stóru prís tiltøkunum, sum bleiv hildið í... Continue reading →
Eg elski summar og at kunna vera í summarkjólum, tunnum jakkum og løttum skóm. Men tíðin gongur skjótari enn vit klára at fylgja við og nú er heyst! Heystið er eisini deiligt. Tað er kaldari uttanfyri og alt kennist eitt... Continue reading →
Eg var í góðum lag tá eg vaknaði í morgun. Eg fór tíðliga upp og hevði góða tíð. Fyrilesturin var fínur og eg hevði eina spennandi avtalu aftaná døgurða. Eg hevði eisini avtalað við sjeikin at vit skuldu fara at... Continue reading →
Í gjár var “TøseTirsdag” aftur á skránni í Cinnemaxx í Aarhus. Eitt av mínum yndis tiltøkum at fara til, har kvinnur í øllum aldri samlast saman, til eitt hugnaligt kvøld. (Eg havi sagt tað fyrr, men hetta hevði verið upplagt... Continue reading →
So var aftur tíð til eina nýggja uppskrift til Á tilboðsblaðið! Juhuuu Hesuferð gjørdi eg tvær uppskriftir, har “Pannukøkur á spjóti” er í blaðnum og “Fylt jarðber” kanst tú finna á heimasíðuni hjá Á sum eitur http://ahandil.fo/category/sukursoett-12/. Har hevur SukurSøtt fingið... Continue reading →